title: Madafakin darra

text: ”Madafakin darra” on suomalaisen rap-musiikkia esittävän Roope Salminen & Koirat -yhtyeen kolmas single. Se julkaistiin 24. kesäkuuta 2015. Radioensisoittonsa kappale oli saanut jo 20. kesäkuuta. Kappaleella on mukana vierailevana laulajana Ida Paul. Roope Salminen on kuvaillut ”Madafakin darra” -kappaletta ”iloiseksi rallatukseksi krapulasta”.


title: Madafakin darra

text: Kappaleen ovat säveltäneet Jarkko Ehnqvist, Ida Paul ja Matias Keskiruokanen sekä yhtyeen jäsenet Iivari Suosalo ja Jon-Jon Geitel. Sanoituksen ovat tehneet Ehnqvist, Paul, Keskiruokanen ja Joonas Angeria sekä yhtyeen jäsenet Suosalo, Salminen ja Ossi Saarinen. Sovittajina ovat toimineet Ehnqvist, Paul, Keskiruokanen ja Suosalo. ”Madafakin darran” ovat tuottaneet MGI, Jarkko Ehnqvist ja Jonas Olsson.


title: Madafakin darra

text: Yhtye on saanut singlestä platinalevyn.


title: Madafakin darra

text: ”Madafakin darra” sijoittui Suomen virallisella listalla ykköseksi sekä single- että latauslistalla. Singlelistalle se nousi viikolla 27/2015 ja piti ykkössijaa viikon 29 ajan. Latauslistalle kappale nousi samalla viikolla, ja ensimmäisellä sijalla se oli viikot 28, 31 ja 33–34. Yhteensä listaviikkoja kertyi singlelistalla 15. Latauslistalla ”Madafakin darra” oli edelleen viikolla 2/2016, joka oli sen 25. listaviikko. Kappale nousi ykköseksi myös Suomen radiosoittolistalla, jonne se nousi niin ikään viikolla 27. Soitetuimpana radiokappaleena se oli viikot 35 ja 37.


title: Madafakin darra

text: Kappaleeseen julkaistiin Miro Laihon ohjaama musiikkivideo 19. heinäkuuta 2015 YouTube-videopalvelussa, jossa sitä on katsottu 2,8 miljoonaa kertaa. Videolla yhtyeen jäsenet ovat krapulaisina lastenkutsuilla, ja lisäksi se sisältää otteita yhtyeen kesän 2015 keikoista. Yhtyeen keulahahmo Roope Salmisen isä, näyttelijä Eppu Salminen esiintyy videolla armeijahenkisessä roolissa. Eppu Salminen on mukana myös kappaleen ääniraidalla yhden lauseen verran paheksumassa krapulaista poikaansa.


title: Pikkukissankita

text: Pikkukissankita eli kissankita ("Chaenorhinum minus") on yksivuotinen pienikokoinen ratamokasvilaji. Se on läheistä sukua leijonankidoille ("Antirrhinum").


title: Pikkukissankita

text: Pikkukissankita kasvaa 5–30 senttimetriä korkeaksi. Lehdet ovat pituudeltaan yhdestä kolmeen senttimetriä. Niiden lavat ovat tasasoukkia – pitkulaisen puikeita ja tylppiä. Pitkäperäiset pienet kukat kasvavat yksittäin lehtihangoissa. Kukan vaaleanvioletti teriö on kooltaan kahdeksan millimetriä ja siinä on lyhyt kannus. Hedelmänä on reikäluomainen kota, johon aukeaa kaksi reikää.


title: Pikkukissankita

text: Pikkukissankitaa esiintyy alkuperäisenä Euroopassa ja Turkissa. Se on levinnyt myös muihin maanosiin. Yhdysvalloissa ja Kanadassa se on laajasti levinnyt tulokas.


title: Pikkukissankita

text: Suomessa pikkukissankita on harvinainen mutta 2000-luvulla paljon yleistynyt uustulokas. Se kasvaa vakiintuneena tai satunnaisena tulokkaana Etelä- ja Keski-Suomessa. Laji kasvaa erityisesti liikennealueilla kuten satamissa ja ratapihoilla. Alun perin se on levinnyt maahan satamien kautta. Pikkukissankita pystyy kasvamaan poikkeuksellisen niukoillakin paikoilla, kuten sepelissä, kiviportaiden raoissa ja kivetysten väleissä.


title: OD Kokemus

text: OD Kokemus (oik. Olli Ahti, s. 28. toukokuuta 1994) on suomalainen rap-artisti ja tuottaja Helsingin Kannelmäestä. Hänet tunnetaan tummasävyisestä ja melankolisesta Southern hip hop-tyylisestä tuotannostaan, ja hän on tehnyt paljon yhteistyötä samankaltaisten artistien kuten Sairas T:n, Silmälappu-Steven ja Tuuttimörön kanssa. OD Kokemus tuottaa kaikki biittinsä itse.


title: OD Kokemus

text: OD Kokemus on julkaissut tähän mennessä kaksi täyspitkää albumia ja muutamia lyhytsoittoja ja yhteistyöalbumeita


title: OD Kokemus

text: 4. joulukuuta 2015 Överdog-levymerkillä julkaistu albumi "Alas" nousi Suomen virallisella albumilistalla sijalle 41.


title: Kissankidat

text: Kissankidat ("Chaenorhinum") on kasvisuku ratamokasvien heimossa. Siihen kuuluu 21–25 lajia yksi- ja monivuotisia ruohoja. Niitä esiintyy erityisesti Välimeren alueella ja Turkissa. Kissankitalajeista kesä-, pikku- ja meiramikissankitaa viljellään koristekasvina. Pikkukissankita esiintyy luonnonkasvina Pohjoismaissa.


title: Venedikt Jerofejev

text: Venedikt Vasiljevitš Jerofejev (, 24. lokakuuta 1938 Pajakanta, toisen tiedon mukaan Tšuuppa – 11. toukokuuta 1990 Moskova) oli venäläinen kirjailija.


title: Venedikt Jerofejev

text: Venedikt Jerofejev syntyi rautatievirkailijan perheeseen. Isä pidätettiin vuonna 1946 syytettynä neuvostovastaisen propagandan levittämisestä ja poika vietti viisi vuotta lastenkodissa. Jerofejev suoritti keskikoulun Kirovskissa ja opiskeli sen jälkeen Moskovan yliopiston filologisessa tiedekunnassa, josta hänet puolentoista vuoden jälkeen erotettiin poissaolojen takia. Jerofejev opiskeli jonkin aikaa maaseutukaupunkien opettajakorkeakouluissa ja työskenteli sen jälkeen sekalaisissa ammateissa eri puolilla Neuvostoliittoa.


title: Venedikt Jerofejev

text: Jerofejevin elämäntapa ja kirjailijanura olivat eräänlainen vastalause neuvostoyhteiskunnan normeille. Osa hänen tuotannostaan on kadonnut, osa levisi samizdat-kopioina tai ilmestyi lännessä. Kirjailijan pääteos on ”runoelma” "Moskova-Petuški" ("Moskva-Petuški"), joka julkaistiin ensimmäisen kerran Israelissa vuonna 1973. Alkoholistin paikallisjunamatkasta kertova kirja on groteski, koominen ja filosofinen kuvaus pysähtyneisyyden ajan Neuvostoliiton arkielämästä. Sitä pidetään venäläisen underground-kirjallisuuden merkkiteoksena.


title: Elintarviketurvallisuus

text: Elintarviketurvallisuus on joukko ruoan käsittelyn, valmistuksen ja säilytyksen käytäntöjä, joiden tarkoituksena on taata ruoan turvallisuus kuluttajalle. Käytännöt on suunniteltu vähentämään elintarvikkeiden altistusta vaaratekijöille ja tunnistamaan vaaralliset elintarvikkeet. Elintarvikkeisiin liittyviä vaaratekijöitä ovat ruoka-aineiden luonnostaan tai altistumisen vuoksi sisältämät myrkylliset yhdisteet, haitalliset pieneliöt sekä vieraat esineet, kuten lasinsirut.


title: Elintarviketurvallisuus

text: Kansainvälinen standardisoimisjärjestö ISO on kehittänyt elintarviketurvallisuuden käytäntöjä määritteleviä standardeja, kuten standardisarjan ISO 22000. Näiden standardien mukaisten käytäntöjen noudatusta valvovat useat alueelliset tai kansalliset virastot, kuten Euroopan elintarviketurvallisuusvirasto ja Yhdysvaltain Food and Drug Administration. Suomessa elintarviketurvallisuuden käytäntöjen noudatusta valvoo Elintarviketurvallisuusvirasto Evira.


title: Professori Martensin lähtö

text: Professori Martensin lähtö () on virolaisen kirjailijan Jaan Krossin vuonna 1984 ilmestynyt historiallinen romaani. Teos kertoo omaelämäkerralliseen tyyliin virolaissyntyisen Venäjän keisarikunnan palveluksessa työskennelleen diplomaatin ja oikeustieteilijän Friedrich Martensin (1845–1909) elämästä.


title: Professori Martensin lähtö

text: Kirjan tarinassa minäkertojana esiintyvä päähenkilö peilaa pohdinnoissaan elämäänsä saksalaiseen Georg Friedrich von Martensiin (1756–1821), joka oli Friedrich Martensin tavoin kansainvälisen oikeuden oikeustieteilijä ja diplomaatti. Teoksen tapahtumat sijoittuvat Martensin viimeiselle junamatkalle, joka päättyi hänen kuolemaansa Valgan rautatieasemalla. Matkalla päähenkilö tapaa Helsingin yliopistossa opiskelleen nuoren virolaisen naisen, Hella Wuolijoen.


title: Professori Martensin lähtö

text: Professori Martensin lähtö on usein mainittu huomionarvoisena Martensin elämäkertana, vaikka kyseessä on fiktiivinen teos. Krossin on myöhemmässä historian tutkimuksessa todettu perehtyneen erittäin perusteellisesti Martensin elämään, vaikka tarinassa onkin joitain selviä poikkeamia todellisuudesta. Kirjailijalla itsellään on romaanin päähenkilön kanssa samankaltainen tausta virolaissyntyisenä juristin koulutuksen saaneena miehenä, joka yliopistourallaan keskittyi nimenomaan kansainväliseen lainsäädäntöön.


title: Professori Martensin lähtö

text: Kross toteaa omaelämäkertansa "Rakkaat kanssavaeltajat" toisessa osassa keskustelleensa Martensista useaan otteeseen virolaisen oikeustieteen professorin Leo Leesmentin kanssa. Leesment oli tarkkaillut maineikasta professoria lapsena, kun hän oli asunut Pärnussa lähellä Martensien kotitaloa. Leesmentin avulla Kross oli myös saanut yhteyden elossa olleeseen Martensin sukulaiseen, jonka kanssa Kross oli käynyt kirjansa päähenkilöä koskevaa kirjeenvaihtoa.


title: Simo Ojaniemi

text: Simo Ojaniemi on suomalainen videopelisuunnittelija, jota pidetään Suomen videopelialan pioneerina. Hän kehitti 1980-luvun alussa Commodoren laitteille pelit "Herkkusuu", "Myyräjahti", "Mehulinja" ja "Raharuhtinas", jotka julkaisi Amersoft. Mehulinjaa pidettiin pitkään ensimmäisenä suomalaisena kaupallisena videopelinä, kunnes "Chesmac" (1979) löydettiin.


title: Simo Ojaniemi

text: Ojaniemi alkoi kehittää tietokonepelejä, kun hänen veljensä Juha hankki Commodore VIC-20 -tietokoneen. He kokeilivat BASIC-kielellä pienten pelien ohjelmointia, ja tarvitsivat pian Super Expander -moduulin lisämuistia varten. He kutsuivat itseään nimellä ”Juhonov & Shimoviz Productions”, ja kolmas henkilö markkinoi heidän pelejään. "Poke & Peek" -lehden numerosta 1/1983 he huomasivat tiedotteen Commodoren maahantuojan järjestämästä ohjelmointikilpailusta, johon he lähettivät "Juice Belt" -nimisen pelin. Se sai jaetun ensimmäisen sijan Juha Salomäen "Yleisurheilu"-pelin kanssa.


title: Simo Ojaniemi

text: Amer-yhtymän Weilin & Göös -kustantamo otti Ojaniemeen yhteyttä, ja halusi julkaista "Juice Beltin". Hän teki sopimuksen "Myyräjahdista", "Herkkusuusta" ja "Juice Beltistä", mutta kustantamo vaati periaatteesta peleille suomenkielisiä nimiä, joten "Juice Belt" uudelleennimettiin "Mehulinjaksi". "Hirmuvalta"-pelin Ojaniemen tuli sovittaa Commodore 64:lle sopivaksi. Julkaisuoikeuksista maksettiin kertakorvaus, joka oli yli tuhat markkaa; mikäli peli myi hyvin, Ojaniemi olisi saanut lisärahaa. Pelit eivät kuitenkaan myyneet niin hyvin, että bonuksia olisi maksettu. "Hirmuvallan" C64-versiota varten Ojaniemi sai käyttöönsä Commodore 64 SX:n. Vastikään perustettu Amersoft vaati pelin nimen muuttamista "RahaRuhtinaaksi". BASICin hitauden ja RAM-muistin vähyyden takia Ojaniemi toteuttu pelin grafiikan BASICin print-käskyllä, joka tulosti merkkijonoja.


title: Simo Ojaniemi

text: Ojaniemi ei kuitenkaan tullut toimeen pelien kehittämisellä, ja lopetti alalla "Raharuhtinaan" jälkeen.


title: Alberto Cardaccio

text: Alberto Víctor Cardaccio Traversa (26. elokuuta 1949 – 28. tammikuuta 2015) oli uruguaylainen jalkapalloilija. Cardaccio oli keskikenttäpelaaja. Hän aloitti uransa montevideolaisessa Danubiossa, mutta siirtyi 1974 Racing Clubiin. Seuraavana vuonna hän siirtyi Meksikoon pelaamaan, jossa pelasi uransa loppuun asti. Hän edusti Uruguayn maajoukkuetta yhteensä 15 ottelussa, joissa teki kolme maalia. Hän edusti maajoukkueessa myös vuoden 1974 MM-kilpailuissa.


title: Alberto Cardaccio

text: Cardaccio kuoli tammikuussa 2015 65-vuotiaana auto-onnettomuudessa.


title: The Shannara Chronicles

text: The Shannara Chronicles on Alfred Goughin ja Miles Millarin luoma fantasiasarja, joka perustuu Terry Brooksin "The Sword of Shannara" -kirjasarjaan. Sarjan esittäminen alkoi Yhdysvalloissa MTV-kanavalla 5. tammikuuta 2016.


title: The Shannara Chronicles

text: Vuonna 2017 ilmoitettiin sarjan siirtyneen Spike -kanavalle. Toisen kauden esittäminen alkoi 11. lokakuuta 2017.


title: The Shannara Chronicles

text: Tammikuussa 2018 ilmoitettiin sarjan jäävän kahden tuotantokauden mittaiseksi.


title: The Shannara Chronicles

text: Sonar Entertainment ja Farah Films hankkivat "Shannara"-kirjojen televisio-oikeudet vuonna 2012. "MTV" ilmoitti vuonna 2013 "The Sword of Shannara" -kirjasarjaan perustuvan televisiosarjan olevan tekeillä.


title: The Shannara Chronicles

text: Sarjan tuottajina toimivat Dan Farah, Jon Favreau, Miles Millar, Al Gough ja Jonathan Liebesman. Käsikirjoittajana toimii "Shannara"-kirjasarjan luoja Terry Brooks. Brooks on kertonut haastattelussa olevansa tyytyväinen tapaan, jolla televisiosarja huomioi kirjojen tarinan.


title: The Shannara Chronicles

text: 16. tammikuuta 2018 ilmoitettiin sarjan lopettamisesta. Seuraavana päivänä Sonar Entertainment kertoi etsivänsä uutta julkaisijaa sarjan mahdolliselle kolmannelle kaudelle.


title: The Shannara Chronicles

text: Sarjan studiokuvaukset tehtiin Aucklandissa, minkä lisäksi sarjaa kuvattiin eri puolilla Uusi-Seelantia.


title: The Shannara Chronicles

text: Huhtikuussa 2016 MTV tilasi sarjasta toisen tuotantokauden.


title: Egon Horst

text: Egon Horst (25. marraskuuta 1938 – 14. helmikuuta 2015) oli saksalainen jalkapalloilija. Horst aloitti uransa Schalkessa vuonna 1960, jossa pelasi yhteensä 124 ottelua tehden niissä kaksi maalia. Vuonna 1965 hän siirtyi Hamburger SV:hen, jossa pelasi 119 ottelua tekemättä maaleja.


title: Christian Krohg

text:
Christian Krohg (13. elokuuta 1852 – 16. lokakuuta 1925) oli norjalainen taidemaalari ja kirjailija. Krohg oli merkittävä naturalismin tienraivaaja ja kehittäjä.
Krohgin kuuluisimpiin teoksiin kuuluu mm. "Trett" (1885), "Leiv Eriksson oppdager Amerika" (1893) ja "Babord litt" (1879). Krohg kirjoitti myös romaanin nimeltä "Albertine", joka osittain kiellettiin.


title: Koripallon I-divisioona-kausi 2014–2015

text: Kausi 2014–2015 oli koripallon I-divisioonan 40. kausi. I-divisioona pidettiin jaettuna kahteen erilliseen sarjaan, I-divisioona A:han ja I-divisioona B:hen.


title: Koripallon I-divisioona-kausi 2014–2015

text: I-divisioona A:n runkosarjan viimeiseksi jäänyt Forssan Koripojat ei pudonnut I-divisioona B:hen, kun seitsemänneksi sijoittunut Namika Lappeenranta pudottautui vapaaehtoisesti sarjatasoa alemmas. Sarjan korikuninkuuden voitti Oulun NMKY:n Mark Hill, ja sarjan parhaan pelaajan palkinnon sai Korihaiden Mikko Jalonen. I-divisioona B:stä nousi sarjatasoa ylemmäs HBA-Märsky. MIDB:n korikuninkuuden voitti PeU Basketin Paul Harrison, ja sarjan parhaana pelaajana palkittiin HBA-Märskyn Lauri Markkanen.


title: Luis Estrada

text: Luis Elian Estrada Mazorra (s. 10. maaliskuuta 2000) on kuubalainen lentopalloilija. Seurajoukkuetasolla hän edustaa kotimaansa La Habanaa.


title: Luis Estrada

text: Kuuban maajoukkueessa Estrada debytoi 15-vuotiaana vuoden 2015 maailmanliigassa.


title: Joni Snoro

text: Joni Snoro on vuonna 1993 Jyväskylässä syntynyt suomalainen muusikko, joka tunnetaan Frosttide-yhtyeen perustajana ja laulaja-kitaristina. Marraskuussa 2016 Joni perusti uuden yhtyeen nimeltä Ephemerald.


title: Joni Snoro

text: Joni Snoro liittyi vuonna 2014 ESP:n Suomi-perheeseen, johon kuuluu myös mm. Children of Bodomin Alexi Laiho, Nightwish-yhtyeen Emppu Vuorinen sekä Amorphis-yhtyeen Esa Holopainen.


title: Joni Snoro

text: Myöhemmin Snoro liittyi myös Amerikkalaisen InTuneGp plektramerkin, sekä DR Strings kitarankielimerkin perheeseen.


title: Timothy Liljegren

text: Timothy Liljegren (s. 30. huhtikuuta 1999 Kristianstad, Ruotsi) on ruotsalainen jääkiekkopuolustaja, joka pelaa NHL-joukkue Toronto Maple Leafsin organisaatiossa. Hän pelannee lähinnä AHL-joukkue Toronto Marliesissa. Maple Leafs varasi Liljegrenin ensimmäisellä kierroksella 17. pelaajana . Hän laukoo oikealta.


title: Timothy Liljegren

text: "The Sports Forecaster" -sivuston mukaan Liljegren on lahjakas hyökkäävä puolustaja, jonka luistelu on vaivatonta ja liike ketterää. Hän tuo kiekkoa nopeasti ylöspäin, hallitsee kiekkoa rauhallisesti ja on käyttökelpoinen ylivoimapelaaja. Liljegren ei ole kuitenkaan kovin isokokoinen puolustaja ja hänen tulisi lisätä voimaa. Liljegrenillä on kehitettävää myös kiekottomassa pelissä.


title: Timothy Liljegren

text: "NHL Suomi" -sivuston Marko Ollonqvistin mukaan Liljegrenin parhaat vahvuudet ovat hyökkäyspäässä. Hän rakastaa pitää kiekkoa ja rytmittää peliä erinomaisesti. Liljegren on jatkuva uhka vastustajan alueelle päästäessään ja omaa erinomaiset kiekonkäsittelytaidot. Ollonqvistin mukaan hänen suurin vahvuusalueensa on kyky nähdä kaukalo. Liljegren myös laukoo hyvin ja on samanaikaisesti sekä ketterä että nopea luistelija. Olloqvistin mukaan kaikkein parasta Liljegrenin pelaamisessa on muihin hyökkäysvoittoisiin puolustajiin nähden myös hänen erinomainen oman pään pelaamisensa. Liljegren ei anna tuumaakaan vastustajalle periksi ja hänen tasapainonsa on todella korkeaa luokkaa.


title: Timothy Liljegren

text: Liljegren on maininnut esikuvakseen Nicklas Lidströmin. Aktiivipelaajista hän seuraa omien sanojensa mukaan Erik Karlssonia.


title: Timothy Liljegren

text: 4-vuotiaana jääkiekkoilun aloittanut Liljegren on Kristianstads IK:n kasvatti. Hän pelasi kaudella 2012–2013 Kristianstadin ja Osby IK:n U16-junioreiden yhdistelmäjoukkueessa, jonka jälkeen Liljegren muutti vain 14-vuotiaana Ängelholmiin ja siirtyi kaudeksi 2013–2014 Rögle BK:n U16-junioreihin. Hän nousi joukkueen kapteenistoon. Liljegren voitti pelipaikastaan huolimatta Röglen sisäisen pistepörssin tehoilla 22+19=41, joilla hän voitti myös koko U16 Elitin puolustajien piste- ja maalipörssin sekä sijoittui koko sarjan pistepörssissä seitsemänneksi. Kaudella 2014–2015 Liljegren oli joukkueensa tehokkain puolustaja sekä U16 SM:n tehoilla 9+7=16 että J18 Allsvenskanissa tehoilla 3+6=9.


title: Timothy Liljegren

text: Dubuque Fighting Saints varasi Liljegrenin 207. pelaajana USHL:n varaustilaisuudessa 2015. Hän jatkoi kaudella 2015–2016 kuitenkin pelejään Röglen organisaatiossa. Liljegren pelasi suurimman osan kaudestaan seuran J20-junioreissa. Hän voitti Röglen sisäisen tehotilaston lukemalla +22, joilla Liljegren voitti myös koko J20 SuperElitin puolustajien tehotilaston. Hän voitti kauden päätteeksi sarjan pronssia. Liljegren valittiin myös kauden parhaaksi alle 18-vuotiaaksi puolustajaksi. Hän debytoi myös seuran SHL-joukkueessa, jossa Liljegren pelasi 19 runkosarjaottelua tehopistein 1+4=5. Vain 16-vuotias Liljegren teki SHL-debyyttinsä 3. joulukuuta 2015 HV71:tä vastaan. Hänestä tuli kaikkien aikojen kymmenenneksi nuorin SHL:ssä debytoinut pelaaja. SHL-uransa avausmaalin Liljegren teki 24. helmikuuta 2016 kahden miehen ylivoimalla vieraissa Linköpings HC:tä vastaan. Hän keräsi ottelussa myös syöttöpisteen Patrick Cehlinin tekemään maaliin, joka syntyi samalla ylivoimalla vain 44 sekuntia aiemmin.


title: Timothy Liljegren

text: Maaliskuussa 2016 Liljegren teki Röglen kanssa kaksivuotisen SHL-sopimuksen. Hän oli kauden 2016–2017 kaksi ensimmäistä kuukautta sivussa mononukleoosin vuoksi. Liljegren teki SHL:ssä kauden aikana edellisen kauden tapaan 19 runkosarjaottelussa tehot 1+4=5. Hän pelasi kauden aikana miesten pelejä myös viiden ottelun verran lainalla sarjatasoa alempana HockeyAllsvenskan-joukkue Timrå IK:ssa tammikuussa 2017. Liljegren pelasi osan kaudestaan myös Röglen J20-junioreissa, joiden paras pistemies ja syöttäjä hän oli pudotuspeleissä tehoilla 1+4=5.


title: Timothy Liljegren

text: Toronto Maple Leafs varasi Liljegrenin ensimmäisellä kierroksella 17. pelaajana . Samana kesänä hänet varasi myös OHL-joukkue Niagara IceDogs 13. pelaajana . Liljegren teki jo saman kesän heinäkuussa kolmivuotisen tulokassopimuksen Maple Leafsin kanssa. Syksyn harjoitusleirin päätteeksi seura lähetti hänet AHL-joukkue Toronto Marliesiin. Käytäntö on varsin poikkeuksellinnen, sillä useimmiten alle 20-vuotiaat pelaajat lähetetään CHL:ään tai Eurooppaan.


title: Timothy Liljegren

text: Liljegren pelasi alle 20-vuotiaiden MM-kilpailuissa vuonna 2018, jolloin hän voitti hopeaa. Liljegren valittiin Venäjää vastaan pelatun alkulohkon ottelun päätteeksi Ruotsin ottelun parhaaksi pelaajaksi. Hän pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi hopeaan. Vuoden 2017 turnauksessa Liljegren toimi Ruotsin varakapteenina.


title: Timothy Liljegren

text: Liljegren pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän oli Ruotsin paras pistemies ja syöttäjä tehoilla 1+3=4. Liljegren pelasi myös World U-17 Hockey Challengessa vuonna 2015, jolloin hän voitti pronssia. Liljegren jakoi tehoilla 3+2=5 Ruotsin sisäisen pistepörssin voiton Rickard Huggin ja Lukas Elvenesin kanssa sekä sisäisen maalipörssin voiton Huggin ja Erik Brännströmin kanssa. Hänet valittiin turnauksen tähdistökentälliseen. Yhteensä Liljegren on pelannut 12 nuorten ja 45 poikien maaottelua.


title: Timothy Liljegren

text: Liljegrenillä on myös Yhdysvaltain kansalaisuus, sillä hänen isänsä perhe on kotoisin New Jerseyn osavaltiosta.


title: Euroopankeltasappi

text: Euroopankeltasappi ("Blackstonia perfoliata") on yksivuotinen katkerokasvilaji, jota esiintyy Euroopassa.


title: Euroopankeltasappi

text: Euroopankeltasappi kasvaa 10–60 senttimetriä korkeaksi. Varren ja lehtien väri on harmahtavan vihreä. Lehtiruusukkeen lehdet ovat pitkulaisen muotoiset, varsilehdet ovat kolmiomaisemmat ja sepivät. Kukintona on viuhko. Kukassa on kuudesta kahdeksaan kirkkaankeltaista verholehtiä pidempää terälehteä.


title: Euroopankeltasappi

text: Euroopankeltasappea esiintyy alkuperäisenä Länsi-, Keski- ja Etelä-Euroopassa, osassa Pohjois-Afrikkaa sekä Lähi-idässä.


title: Ella Viitasuo

text: Ella Viitasuo (s. 27. toukokuuta 1996 Lahti) on suomalainen jääkiekkoilija, pelipaikaltaan puolustaja, joka laukoo vasemmalta. Hän edustaa SM-sarjassa pelaavaa Espoo Bluesia.'


title: Ella Viitasuo

text: Viitasuon kasvattajaseura on Pelicans 2000. Hän on pelannut SM-sarjaa Team Kuortaneessa 2012–2015, JYPissä 2015–2016, Espoo Unitedissa 2016–2017 ja Bluesissa kaudesta 2017–2018. Hän voitti Suomen-mestaruuden JYPissä 2016.


title: Ella Viitasuo

text: Viitasuo kuului Suomen joukkueeseen alle 18-vuotiaiden MM-kilpailuissa 2012, 2013 ja 2014. Naisten maajoukkueessa hän pelasi ensimmäisen kerran elokuussa 2014. Hän kuului neljänneksi sijoittuneeseen Suomen joukkueeseen MM-kilpailuissa 2016. Pyeongchangin olympialaisissa 2018 hän saavutti pronssia.


title: Merihalikka

text: Merihalikka eli halikka ("Mertensia maritima") on monivuotinen merenrannoilla kasvava lemmikkikasvilaji. Laji on myös koristekasvikäytössä.


title: Merihalikka

text: Merihalikka kasvaa 10–60 senttimetriä pitkäksi, varret ovat rentoja. Koko kasvi on karvaton. Lehdet ovat sinivihreitä, möyheitä, kolmesta kuuteen senttimetrin pituiset, yläpinnalta nystyisiä ja osterinmakuisia. Merihalikan kukinto on runsashaarainen toispuolinen viuhko. Kukassa on syvään liuskainen verhiö ja kuusi millimetriä leveä kellomainen teriö. Kukka vaihtaa väriä kukinnan aikana vaaleanpunaisesta siniseen.


title: Merihalikka

text: Merihalikkaa esiintyy Pohjois-Euroopan, Grönlannin, pohjoisen Pohjois-Amerikan merenrannikoilla ja Koillis-Siperian ääressä.


title: Merihalikka

text: Pohjoismaissa merihalikkaa esiintyy Ruotsissa, Norjassa, Tanskassa, Islannissa, Färsaarilla ja Huippuvuorilla Atlantin ja Jäämeren rannikoilla melko yleisenä. Se kasvaa kivisillä merenrannoilla, levävalleilla ja simpukankuorisoraikoilla lähellä ylintä vesirajaa. Lajia ei kasva Suomessa. Suomalaiset keräsivät merihalikan kokoelmanäytteitä runsaasti Petsamosta 1920–1930-luvuilla.


title: Grillikuume

text: Grillikuume on ruokaohjelma, jossa 10 tavallista suomalaista paria eri puolilta Suomea kisaa parhaan Grillikuume kisan voitosta erillaisten grillausruokien parissa. Juontajana toimii Pipsa Hurmerinta ja tuomareina Kari Aihinen ja Tatu Lehtovaara.


title: Olympoksensoilimo

text: Olympoksensoilimo ("Jankaea heldreichii") on Kreikan vuoristossa kasvava paavalinkukkien lähisukuinen ja näköinen kasvilaji. Se on maailmanlaajuisessa uhanalaisluokituksessa silmälläpidettävä (NT).


title: Olympoksensoilimo

text: Olympoksensoilimo on endeeminen (kotoperäinen) Pohjois-Kreikassa Ólympos-vuorella. Se kasvaa laajimmillaan 400– metrin korkeudella, pääosin 700– metrissä. Lajin kasvupaikat ovat varjoisia kalkkikallion rakoja, se suosii purojen läheisyyttä ja pohjoissivua. Kasvi on lailla suojeltu Kreikassa.


title: Olympoksensoilimo

text: Olympoksensoilimoa voidaan kasvattaa koristekasvina alppipuutarhassa.


title: Kääpiötulppaani

text: Kääpiötulppaani ("Tulipa turkestanica") on liljakasveihin kuuluva sipulikasvi, jota viljellään koristekasvina. Se on puutarhan tulppaaneista varhaisimpia kukkijoita keväällä. Tulppaanien kansainvälisessä puutarhatieteellisessä luokituksessa kääpiötulppaani kuuluu ryhmään 15, tulppaanien luonnonlajit.


title: Kääpiötulppaani

text: Alkuperäisenä luonnonkasvina kääpiötulppaania esiintyy Keski-Aasiassa: Kirgisiassa, Tadžikistanissa ja Uzbekistanissa. Pääalueena on Pamirin ja Alain vuoristot. Myös Tienšanista se on löydetty Mogol-Taun ja Chatkalin vuorijonoilta. Turkmenistanista kääpiötulppaania ei tunneta.


title: Harakankaunokki

text: Harakankaunokki ("Centaurea diffusa") on kasvilaji kaunokkien suvussa.


title: Harakankaunokki

text: Harakankaunokki on yksi- tai kaksivuotinen, 20–50 senttimetriä korkeaksi kasvava. Varsi on jäykän pysty ja hyvin harittavasti haarova. Sen latvassa sijaitsevat lukuisat, kaunokiksi pienet mykerökukinnot. Mykeröiden kehtosuomujen kärkiosat ovat oljenvärisiä ja ripsiliuskaisia. Kukan teriö on vaaleanpunainen tai valkoinen.


title: Harakankaunokki

text: Harakankaunokin päälevinneisyysalue on Kaakkois-Euroopassa ja Lounais-Aasiassa, missä sitä kasvaa peltorikkakasvina. Se on levinnyt Länsi- ja Keski-Eurooppaan, paikoin myös Pohjois-Eurooppaan. Suomessa kasvi on harvinainen satunnaistulokas, josta on alle 20 havaintoa, enimmäkseen yli 50 vuotta vanhoja. Leviämisreittinä oli yleensä Neuvostoliitosta tuotu vilja.


title: Idänmaruna

text: Idänmaruna ("Artemisia siversiana") on Aasiasta kotoisin oleva mykerökukkaiskasvi.


title: Idänmaruna

text: Idänmaruna muistuttaa paljon koiruohoa, mutta on yksi- tai kaksivuotinen. Korkeudeltaan laji on 30–100 senttimetriä. Se on vähemmän karvainen ja himmeänvihreä verrattuna koiruohon hopeanharmaaseen väriin. Idänmarunan mykeröt ovat hieman pienemmät kuin koiruoholla. Suomessa kasvi on havaittu harvoin kukkivana ja yleensä vain lehtiruusukkeena.


title: Idänmaruna

text: Idänmaruna esiintyy luontaisesti Pohjois- ja Keski-Aasiassa, Itä-Venäjällä ja Siperiassa. Suomessa se on harvinainen satunnaistulokas, jota on löydetty pohjoisimmillaan Torniosta. Sen leviämistavat ovat sidoksissa rautatieliikenteeseen ja aiemmin viljantuontiin. Suomen lisäksi muista Pohjoismaista idänmarunaa ei ole havaittu.


title: Pikku-Lampsi

text: Pikku-Lampsi on järvi Jyväskylän Kuohulla. Sen pinta-ala on 0,25 km² ja pinnankorkeus 126,2 m. Se laskee Isoon-Lampsiin. Rantaviivan pituus on 2,5 km. Pikku-Lampsiin on istutettu kirjolohta sekä planktonsiikaa.


title: Jenna Suokko

text: Jenna Suokko (s. 14. kesäkuuta 1995 Tampere) on suomalainen jääkiekkoilija, pelipaikaltaan hyökkääjä, joka laukoo vasemmalta. Hän edustaa SM-sarjassa pelaavaa Tampereen Ilvestä.


title: Jenna Suokko

text: Suokko pelasi SM-sarjassa Ilveksessä kausilla 2010–2012. Hän saavutti kummallakin kaudella SM-hopeaa ja kuului Euroopan cupin voittaneeseen Ilveksen joukkueeseen 2011. Hän edusti SM-sarjassa Team Kuortanetta kaudet 2012–2014, ja jälleen Ilvestä kaudella 2014–2015, jolloin seura saavutti SM-pronssia. Hän palasi kahden ottelun ajaksi Team Kuortaneeseen kaudella 2015–2016 ennen kuin siirtyi kanadalaiseen "Alberta Colleges Athletic Conference"ssa pelaavaan "Olds College" -joukkueeseen. Kaudella 2016–2017 hän edusti Svenska damhockeyliganissa pelaavaa Leksands IF:ää. Kaudesta 2017–2018 hän on pelannut jälleen Ilveksessä.


title: Jenna Suokko

text: Suokko kuului Suomen joukkueeseen alle 18-vuotiaiden MM-kilpailuissa 2011, 2012 ja 2013. Vuoden 2011 kisoissa Suomi saavutti pronssia. Naisten maajoukkueessa hän pelasi ensimmäisen kerran elokuussa 2014.


title: Rolf Paqvalin

text: Rolf Paqvalin on Keravan entinen kaupunginjohtaja. Hän siirtyi virasta eläkkeelle syksyllä 2010. Eläkkeellä ollessaan hän on toiminut muun muassa metropolialueen sekä Lahden seudun kuntajakoselvittäjänä.


title: Rolf Paqvalin

text: Paqvalin on Miesjärjestöjen keskusliiton puheenjohtaja. Hän on kuulunut myös tasa-arvoasiain neuvottelukuntaan. Paqvalin on koulutukseltaan filosofian kandidaatti. Hän on saanut kaupunkineuvoksen arvonimen.


title: Arokki

text: Arokki ("Dodartia orientalis") on monivuotinen kasvilaji, joka kuuluu "Mazaceae"-heimoon, aiemmin naamakukkaiskasveihin. Se lienee arokkien "Dodartia" ainoa laji. Carl von Linné kuvasi kasvin tieteelle vuonna 1753 tyyppipaikkana "Ararat-vuori Tatariassa".


title: Arokki

text: Arokki on monivuotinen, enintään 50 senttimetriä korkea ruoho, jolla on violetit tai tummanpurppurat, noin kahden senttimetrin mittaiset kukat.


title: Arokki

text: Arokkia esiintyy viljelymailla ja jokivarsilla Aasian keskiosassa, Venäjällä, Mongoliassa, Kiinassa ja viidessä Keski-Aasian maassa, Kazakstanissa, Kirgisiassa, Tadžikistanissa, Turkmenistanissa ja Uzbekistanissa. Euroopassa on yksittäisiä havaintoja Suomesta ja Hollannista. Suomessa arokki on löydetty Etelä-Hämeen Humppilasta 1980-luvulla.


title: Neulajärvi

text: Neulajärvi on järvi Jyväskylän Kuohulla. Sen pinta-ala on 1,586 neliökilometriä, rantaviivan pituus 1,84 kilometriä ja pinnankorkeus 127,2 m. Neulajärvi laskee Isoon-Lampsiin. Vesistöön on istutettu planktonsiikaa. Neulajärven rannalla on uimaranta ja Metsärannan leirintäalue.


title: Eero Uusitalo

text: Eero Uusitalo (1946 Perniö – 5. joulukuuta 2015 Perniö) oli suomalainen maaseutupolitiikan tutkija ja virkamies. Hänelle myönnettiin professorin arvonimi vuonna 2005. Uusitalo jäi eläkkeelle 2012.


title: Eero Uusitalo

text: Uusitalo väitteli 1994 aiheesta elinkeinojen edistäminen maaseudun kehittäjäyhteisöissä. Hän toimi Turun yliopistossa sosiologian yliassistenttina ja Varsinais-Suomen maaseutukeskuksessa ja 1980-luvun puolivälistä Kunnallisliitossa. Hän työskenteli sisäasiainministeriössä ja maa- ja metsätalousministeriössä ja 1990-luvun puolivälistä hänestä tuli valtioneuvoston asettaman maaseutupolitiikan yhteistyörymän pääsihteeri ja työ- ja elinkeinoministeriön maaseutuneuvos. Tehtävässä hän vastasi maaseudun laaja-alaisesta kehittämisestä.


title: Eero Uusitalo

text: Uusitalo oli muun muassa Suomen Kylätoiminta ry:n ja Ykkösakselin puheenjohtaja


title: Eero Uusitalo

text: Uusitalo kuoli äkilliseen sairauskohtaukseen Perniössä.


title: Pesäpallon naisten Mestaruussarjan kausi 1982

text: Pesäpallon naisten Mestaruussarjassa kaudella 1982 kärkisijat jaettiin pisteen eroilla Lännen Pallon viedessä mestaruuden ennen Roihua. Cupin finaalissa vastaavasti Roihu otti 6-2 voiton Lännen Pallosta.


text: Sarja pelattiin 10 joukkueen 2-kertaisena sarjana, jonka perusteella lopulliset sijoitukset määräytyivät suoraan.


text: Seinäjoki ja Viinijärvi putosivat. Sarjaan nousivat Ikaalisten Tarmo ja Oulun Lippo.


text: Lännen Pallo: Sirpa Helin, Marjo Hellström, Minna Hämäläinen, Ritva Rekola, Jaana Lindqvist, Merja Raikko, Teija Räsänen, Kirsti Sinisalo, Riitta Tuomi, Seija Uusitalo, Minna Varjonen, Tuula Raittila, Pelinjohtaja ja valmentaja Simo Lehtonen.


title: HMS Cumberland (1774)

text: HMS Cumberland oli Britannian Kuninkaallisen laivaston vuonna 1774 vesillelaskettu Elizabeth-luokan 74-tykkinen kolmannen luokan linjalaiva.


title: HMS Cumberland (1774)

text: Alus tilattiin 8. kesäkuuta 1768 Deptfordin telakalta. Sen köli laskettiin 7. tammikuuta 1769 ja alus laskettiin vesille 29. maaliskuuta 1774.


title: HMS Cumberland (1774)

text: Alus romutettiin 1804.


title: Valentin Chauvin

text: Valentin Chauvin (s. 30. joulukuuta 1995) on ranskalainen maastohiihtäjä. Hän edustaa Haut Jura Skitä.


title: Valentin Chauvin

text: Chauvin hiihti ensimmäisen kilpailunsa maailmancupissa 16. tammikuuta 2016 Planicassa ollen vapaan hiihtotavan sprintissä 27:s. Näin ollen hän saavutti heti ensimmäiset maailmancupin pisteensä. 17. tammikuuta 2016 Chauvin saavutti kolmannen sijan sprinttiviestissä, jossa hän kilpaili Richard Jouven kanssa. Henkilökohtaisilla matkoilla hän on sijoittunut parhaimmillaan 25:nneksi vapaan hiihtotavan sprintissä Lahdessa maaliskuussa 2018.


title: Valentin Chauvin

text: Chauvin kilpaili alle 20-vuotiaiden MM-kilpailuissa Val di Fiemmessä 2014 ja Almatyssä 2015. Hän saavutti molemmissa kilpailuissa hopeaa viestissä. Chauvinin paras henkilökohtainen sijoitus alle 20-vuotiaiden MM-tasolla oli seitsemäs sija kymmenen kilometrin perinteisen hiihtotavan kilpailussa 2014 ja perinteisen hiihtotavan sprintissä 2015.


title: Valentin Chauvin

text: Alle 23-vuotiaiden MM-kilpailuissa Chauvin sijoittui 2017 seitsemänneksi yhdistelmäkilpailussa ja perinteisen sprintissä. Seuraavana vuonna hän oli viides vapaan hiihtotavan sprintissä, kuudes yhdistelmäkilpailussa ja kahdeksas 15 kilometrin perinteisen hiihtotavan kilpailussa .


title: HMS Cumberland (1807)

text: HMS Cumberland oli Britannian Kuninkaallisen laivaston vuonna 1807 vesillelaskettu Repulse-luokan 74-tykkinen kolmannen luokan linjalaiva.


title: HMS Cumberland (1807)

text: Alus tilattiin 24. tammikuuta 1805 Thomas Pitcheriltä Northfleetistä. Sen köli laskettiin elokuussa ja alus laskettiin vesille 19. elokuuta 1807. Se valmistui lokakuussa Woolwichissa, jolloin sen valmistuskustannukset olivat 63 231 puntaa ja varustamiskustannukset 26 568 puntaa.


title: HMS Cumberland (1807)

text: Alus otettiin palvelukseen Napoleonin sotien aikana lokakuussa 1807 päällikkönään Philip Wodehouse ja se lähti 30. tammikuuta 1806 Välimerelle, jossa alus kuului helmikuussa 1809 Strachanin johtamaan laivasto-osastoon ja 23. lokakuuta Martinin laivueeseen hyökättäessä Baudinin saattuetta vastaan. Taistelussa 80-tykkinen "La Robuste" ja 74-tykkinen "Le Lion" ajoivat lähellä Frontignaa olevalle matalikolle, jossa ne poltettiin 25. lokakuuta. "Cumberlandin" veneet osallistuivat Rosasinlahdelle tehtyyn iskuun 31. lokakuuta.


title: HMS Cumberland (1807)

text: Robert Otway vastaanotti aluksen päällikkyyden heinäkuussa 1811. Alus oli lokakuusta joulukuuhun kunnostettavana Woolwichissa ja Thomas Baker vastaanotti aluksen päällikkyyden marraskuussa. Palvelukseen palattuaan alus lähti Pohjois-Amerikkaan. Se oli helmikuusta huhtikuuhun 1814 kunnostettavana Chathamissa. Alus palveli Itä-Intiassa vuodet 1814-1815, minkä jälkeen se makasi ankkurissa Chathamissa.


title: HMS Cumberland (1807)

text: Alus muutettiin lokakuusta 1829 maaliskuuhun 1830 Chathamissa vankilaivaksi ja se nimettiin 15. marraskuuta 1833 "HMS Fortitudeksi". Alus muutettiin syyskuusta 1845 elokuuhun 1848 Chathamissa hiiliproomuksi. Alus myytiin helmikuussa 1870 romutettavaksi Charltoniin H. Castle & Sonsille 2 020 punnalla.


title: Karl-Johan Westberg

text: Karl-Johan Westberg (s. 9. joulukuuta 1992) on ruotsalainen maastohiihtäjä. Hän edustaa Borås SK:ta.


title: Karl-Johan Westberg

text: Westberg hiihti ensimmäisen kilpailunsa maailmancupissa 1. maaliskuuta 2014 Lahdessa ollen vapaan hiihtotavan sprintissä 36:s. Ensimmäiset maailmancup-pisteensä hän saavutti oltuaan vastaavassa kilpailussa 27:s helmikuussa 2016. Kymmenen parhaan joukkoon hän sijoittui ensimmäisen kerran oltuaan kahdeksas niin ikään Lahden vapaan hiihtotavan sprintissä maaliskuussa 2018. Hän sijoittui Oskar Svenssonin kanssa toiseksi vapaan hiihtotavan parispintissä Toblachissa tammikuussa 2017.


title: Karl-Johan Westberg

text: Skandinavia Cupissa Westberg sijoittui ensimmäisen kerran palkintopallille 12. joulukuuta 2015 Vuokatissa ollen toinen vapaan hiihtotavan sprintissä. Hän oli vapaan sprintissä toinen myös Lahdessa tammikuussa 2017.


title: Karl-Johan Westberg

text: Westberg kilpaili alle 20-vuotiaiden MM-kilpailuissa Otepäässä 2011 ja Erzurumissa 2012. Hänen paras henkilökohtainen saavutuksensa alle 20-vuotiaiden MM-tasolla oli 15. sija vapaan hiihtotavan sprintissä 2012. Westberg oli 2012 mukana Ruotsin viestijoukkueessa, joka sijoittui seitsemänneksi. Alle 23-vuotiaiden MM-kilpailuissa Westberg oli mukana Almatyssä 2015 ollen parhaimmillaan 16:s perinteisen hiihtotavan sprintissä. Lahden MM-kilpailuissa 2017 hän sijoittui vapaan hiihtotavan sprintissä 32:nneksi.


title: Anna Svendsen

text: Anna Svendsen (s. 25. maaliskuuta 1990) on norjalainen maastohiihtäjä. Hän edustaa Tromsø Skiklubbia.


title: Anna Svendsen

text: Svendsen hiihti ensimmäisen kilpailunsa maailmancupissa 7. maaliskuuta 2012 Drammenissa ollen perinteisen hiihtotavan sprintissä 64:s. Ensimmäiset maailmancupin pisteensä hän saavutti oltuaan viides Lillehammerin Nordic Opening -tapahtuman perinteisen hiihtotavan sprintissä joulukuussa 2016. Yksittäisessä maailmancupkilpailussa hän sijoittui ensimmäisen kerran kymmenen parhaan joukkoon oltuaan seitsemäs Pyeongchangin yhdistelmäkilpailussa helmikuussa 2017.


title: Anna Svendsen

text: Skandinavia Cupissa Svendsen on sijoittunut kahdesti palkintopallille ollen toinen 9. tammikuuta 2016 Östersundissa perinteisen hiihtotavan sprintissä ja 12. maaliskuuta 2016 Otepäässä 5 kilometrin perinteisen kilpailussa.


title: Elin Mohlin

text: Elin Mohlin (s. 20. maaliskuuta 1991) on ruotsalainen maastohiihtäjä. Hän edustaa Åsarna IK:ta.


title: Elin Mohlin

text: Mohlin hiihti ensimmäisen kilpailunsa maailmancupissa 17. helmikuuta 2012 Szklarska Porębassa ollen vapaan hiihtotavan sprintissä 36:s. Ensimmäisen maailmancup-pisteensä hän sai oltuaan 30:s vapaan hiihtotavan sprintissä Lahdessa 1. maaliskuuta 2014. Parhaimmillaan hän on sijoittunut 16:nneksi Pyeongchangin perinteisen sprintissä helmikuussa 2017. Hän voitti samana viikonloppuna parisprintin maailmancupkilpailun.


title: Elin Mohlin

text: Skandinavia Cupissa Mohlin on ollut parhaimmillaan neljäs vapaan hiihtotavan sprintissä 12. joulukuuta 2015 Vuokatissa ja 7. tammikuuta 2017 Lahdessa.


title: Elin Mohlin

text: Mohlin kilpaili alle 20-vuotiaiden MM-kilpailuissa Otepäässä 2011 ollen parhaimmillaan 14:s perinteisen hiihtotavan sprintissä. Alle 23-vuotiaiden MM-kilpailuissa Mohlin oli mukana Liberecissä 2013 ollen 35:s perinteisen hiihtotavan sprintissä.


title: Elin Mohlin

text: Rullahiihdossa Mohlin saavutti MM-pronssia 10 kilometrin perinteisen hiihtotavan ylämäkikilpailussa Val di Fiemmessä 24. syyskuuta 2015.


title: HMS Berwick (1775)

text: HMS Berwick oli Britannian Kuninkaallisen laivaston vuonna 1775 vesillelaskettu Elizabeth-luokan 74-tykkinen kolmannen luokan linjalaiva.


title: HMS Berwick (1775)

text: Alus tilattiin 12. joulukuuta 1768 Portsmouthin telakalta. Sen köli laskettiin toukokuussa 1769 ja alus laskettiin vesille 18. huhtikuuta 1775.


title: HMS Berwick (1775)

text: Alus osallistui 1778 Ushantin taisteluun ja Doggerbankin taisteluun 1781. Ranskan laivaston linjalaiva "Alceste" valtasi aluksen 7. maaliskuuta 1795 Saint Florentin lahdella Korsikalla.


title: HMS Berwick (1775)

text: Aluksen päällikköinä olivat:


title: HMS Berwick (1775)

text: Alus liitettiin Ranskan laivastoon nimellä "Berwick". Se osallistui 21. lokakuuta 1805 Trafalgarin taisteluun, jossa Britannian kuninkaallisen laivaston "HMS Achille" valtasi aluksen. Alus haaksirikkoutui taistelua seuranneessa myrskyssä 22. lokakuuta San Lucarin rannikolla.


title: HMS Berwick (1775)

text: Aluksen päällikköinä olivat


title: Mr. Robot

text: Mr. Robot on yhdysvaltalainen draamasarja, jonka on luonut Sam Esmail. "Mr. Robot" alkoi USA Network -kanavalla 24. kesäkuuta 2015. Suomessa Yle TV2 aloitti sarjan esittämisen tammikuussa 2016.


title: Mr. Robot

text: Televisiosarja käsittelee muun muassa teknologian negatiivista vaikutusta ihmisiin ja suuryritysten yhä kasvavaa valtaa.


title: Mr. Robot

text: Muun muassa Arabikevään tapahtumat vaikuttivat sarjan syntyyn, sillä ne todistivat sosiaalisen median vaikutuksen yhteiskuntaan. Sarjan luoja Sam Esmail on myös sanonut päähenkilön muistuttavan osin häntä itseään, sillä opiskeluaikanaan hänet erotettiin määräajaksi yliopistosta kun hän lähetti yliopiston nimissä väärennettyjä joukkosähköposteja.


title: Mr. Robot

text: Televisiosarja seuraa Elliot Aldersonia. Hän on newyorkilainen nuori mies, joka työskentelee Allsafe-nimisessä tietoturvayrityksessä tietoturva-asiantuntijana ja vapaa-ajallaan toimii krakkerina. Elliot kärsii masennuksesta ja sosiaalisten tilanteiden pelosta. Hän myös näkee harhoja, mikä tekee hänestä epäluotettavan kertojan.


title: Mr. Robot

text: "Mr. Robot" sai parhaan televisiodraaman ja Christian Slater parhaan miessivuosan Golden Globe -palkinnon vuonna 2016. Emmy-gaalassa 2016 Rami Malek palkittiin parhaan draamasarjan miespääosan palkinnolla.


title: Julia Svan

text: Julia Svan (s. 20. helmikuuta 1993) on ruotsalainen maastohiihtäjä. Hän edustaa Vansbro AIK SK:ta.


title: Julia Svan

text: Svan hiihti ensimmäisen kilpailunsa maailmancupissa 10. maaliskuuta 2013 Lahdessa ollen kymmenen kilometrin perinteisen hiihtotavan kisassa 47:s. Hänen paras saavutuksensa maailmancupissa on 41. sija Tour de Skillä 2013–2014.


title: Julia Svan

text: Skandinavia Cupissa Svan oli ensimmäisen ja toistaiseksi ainoan kerran palkintopallilla 14. joulukuuta 2013 Vuokatissa sijoituttuaan toiseksi kymmenen kilometrin perinteisen hiihtotavan kilpailussa.


title: Julia Svan

text: Svan kilpaili alle 20-vuotiaiden MM-kilpailuissa Liberecissä 2013 voittaen kultaa viestissä ja sijoittuen henkilökohtaisissa kilpailuissa parhaimmillaan kuudenneksi yhdistelmäkilpailussa. Alle 23-vuotiaiden MM-kilpailuissa Svan oli mukana Val di Fiemmessä 2014 ollen parhaimmillaan 22:s vapaan hiihtotavan sprintissä.


title: Anton Lindblad

text: Anton Lindblad (s. 28. lokakuuta 1990) on ruotsalainen maastohiihtäjä. Hän edustaa Hudiksvalls IF:ää.


title: Anton Lindblad

text: Lindblad hiihti ensimmäisen kilpailunsa maailmancupissa 20. marraskuuta 2010 Jällivaarassa ollen 15 kilometrin vapaan hiihtotavan kisassa 86:s. Maailmancupin pisteille hän hiihti ensimmäisen kerran 3. joulukuuta 2011 ollen 28:s Düsseldorfissa vapaan hiihtotavan sprintissä. Lindbladin paras saavutus maailmancupissa on yhdeksäs sija vapaan hiihtotavan sprintissä Nove Mestossa 11. tammikuuta 2014.


title: Anton Lindblad

text: Skandinavia Cupissa Lindblad oli ensimmäisen ja toistaiseksi ainoan kerran palkintopallilla 16. joulukuuta 2011 Vuokatissa sijoituttuaan kolmanneksi 3,75 kilometrin vapaan hiihtotavan kilpailussa.


title: Anton Lindblad

text: Lindblad kilpaili alle 20-vuotiaiden MM-kilpailuissa Hinterzartenissa 2010, jossa hän oli mukana 11. sijalle tulleessa viestijoukkueessa. Henkilökohtaisilla matkoilla Lindblad oli parhaimmillaan 39:s kymmenen kilometrin perinteisen hiihtotavan kilpailussa. Alle 23-vuotiaiden MM-kilpailuissa Lindblad hiihti Otepäässä 2011 ja Erzurumissa 2012 ollen parhaimmillaan kuudes vapaan hiihtotavan sprintissä 2012.


title: Anton Lindblad

text: Lindblad saavutti rullahiihdossa nuorten MM-hopeaa viiden kilometrin perinteisen hiihtotavan ylämäkikilpailussa Pigliossa 11. syyskuuta 2009.


title: Krista Niiranen

text: Krista Niiranen (s. 10. marraskuuta 1993) on suomalainen uransa lopettanut maastohiihtäjä. Hän edusti Liperin Hiihtoseuraa.


title: Krista Niiranen

text: Niiranen hiihti ensimmäisen kilpailunsa maailmancupissa 10. maaliskuuta 2013 Lahdessa ollen kymmenen kilometrin perinteisen hiihtotavan kisassa 65:s. Niirasen paras saavutus maailmancupissa on 49. sija samassa paikassa ja samalla matkalla 8. maaliskuuta 2015.


title: Krista Niiranen

text: Skandinavia Cupissa Niiranen on ollut parhaimmillaan 18:s Otepäässä perinteisen hiihtotavan sprintissä 22. helmikuuta 2014.


title: Krista Niiranen

text: Niiranen kilpaili alle 20-vuotiaiden MM-kilpailuissa Liberecissä 2013, jossa hän oli mukana kahdeksannelle sijalle tulleessa viestijoukkueessa. Henkilökohtaisilla matkoilla Niiranen oli parhaimmillaan 15:s perinteisen hiihtotavan sprintissä. Universiadeissa 2013 Niiranen oli parhaimmillaan viides perinteisen hiihtotavan sprintissä.


title: Krista Niiranen

text: SM-kilpailuissa Niirasen paras henkilökohtainen sijoitus on kahdeksas perinteisen hiihtotavan sprintissä Jämillä 2015.


title: Krista Niiranen

text: Suunnistuksessa Niiranen edustaa Kalevan Rastia.


title: Krista Niiranen

text: Niiranen opiskelee Lapin yliopistossa oikeustiedettä.


title: Andrea Julin

text: Andrea Julin (s. 4. huhtikuuta 1994) on suomalainen maastohiihtäjä. Hän edustaa IF Minkeniä.


title: Andrea Julin

text: Julin oli mukana MM-kilpailuissa 2017. Hän osallistui vapaan hiihtotavan sprinttiin ollen 40:s.


title: Andrea Julin

text: Julin hiihti ensimmäisen kilpailunsa maailmancupissa 9. maaliskuuta 2013 Lahdessa ollen vapaan hiihtotavan sprintissä 46:s. Ensimmäiset maailmancupin pisteensä hän saavutti oltuaan 28:s Rukan perinteisen hiihtotavan sprintissä 26. marraskuuta 2016.


title: Andrea Julin

text: Skandinavia Cupissa Julin on ollut parhaimmillaan 14:s Otepäässä vapaan hiihtotavan sprintissä 11. maaliskuuta 2016.


title: Andrea Julin

text: Julin kilpaili alle 20-vuotiaiden MM-kilpailuissa Liberecissä 2013 ja Val di Fiemmessä 2014, joissa hänen paras saavutuksensa oli 23. sija perinteisen hiihtotavan sprintissä 2013.


title: Andrea Julin

text: SM-kilpailuissa Julinin paras henkilökohtainen sijoitus on kuudes perinteisen hiihtotavan sprintissä Jämillä 2015.


title: Andrea Julin

text: Julin on kilpaillut myös keskipitkän matkan juoksussa. Hän saavutti viestijuoksun SM-kultaa IF Nykarlebynejdenin joukkueessa 4 × 800 metrin matkalla Pedersöressä 2010 yhdessä Heidi Erikssonin, Sandra Erikssonin ja Zenitha Erikssonin kanssa.


title: Mezőhegyes

text: Mezőhegyes on kaupunki Békésin läänissä Unkarissa. Kaupungin pinta-ala on 155,4 km², ja asukasluku 5 143 vuoden 2017 alussa. Se on perustettu 1784, ja sieltä on kotoisin kolme hevosrotua: nonius, furioso ja gidraninhevonen.


title: Lauri Thurén

text: Lauri Thurén (s. 4. marraskuuta 1961) on Itä-Suomen yliopiston eksegetiikan professori vuodesta 2002. Hän on kansainvälisesti tunnetuimpia Uuden testamentin retoriikan tutkijoita. Thurénin tutkimusaloihin kuuluvat myös Jeesuksen vertaukset, Paavalin teologia, argumentaatioanalyysi sekä epistolografia. Laajan tieteellisen tuotannon lisäksi Thurén on julkaissut kansantajuisia Raamatun oppaita. Tutkijan uransa lisäksi hän on toiminut opiskelijapappina Turussa 1983-1992.


title: Lauri Thurén

text: Thurén opiskeli Åbo Akademissa, Turun yliopistossa, Upsalan yliopistossa sekä Graduate Theological Unionissa Berkeleyssä. Teologian tohtoriksi hän väitteli 1990. Suomen Akatemian eksegetiikan huippututkimusyksikössä Thurén toimi vuosina 1995–2005. Hän oli mukana Joensuun yliopiston ortodoksisen teologian käynnistysvaiheessa dosenttina vuodesta 1994, uuden teologisen tiedekunnan dekaanina vuosina 2003–2009 sekä Itä-Suomen yliopiston filosofisen tiedekunnan dekaanina 2008. Thurén on myös eksegetiikan dosentti Åbo Akademin Humanististen tieteiden, psykologian ja teologian tiedekunnassa.


title: Lauri Thurén

text: Teoksissaan Thurén on painottanut Raamatun tekstikeskeistä, kirjallisuustieteistä nousevaa lähestymistapaa. Hänen mukaansa tieteellinen ja hengellinen tapa lukea Raamattua tulee pitää erillään ja nähdä rinnakkaisina ilmiöinä. Molemmilla on oikeutuksensa ja yhtymäkohtansa, mutta tieteen ei tule ottaa kantaa Jumalan olemassaoloa edellyttäviin väitteisiin eikä uskonnollisen vakaumuksen (tai sen puutteen) heijastua tieteellisiin tuloksiin.


title: Lauri Thurén

text: Thurén tunnetaan myös yhtenä "Siionin kannel" -laulukirjan tekijöistä.


title: Lauri Thurén

text: Lauri Thurén on professori Jukka Thurénin poika.


title: David Chokachi

text: David Chokachi (s. David Al-Chokhachy 16. tammikuuta 1968 Plymouth, Massachusetts) on yhdysvaltalainen näyttelijä. Hänen isänsä on irakilainen ja äitinsä suomalainen.


title: David Chokachi

text: Hänellä on tutkinto politiikan tutkimuksesta. Hän aloitti näyttelijänuransa televisiosarjassa "Baywatch", jossa hän näytteli vuosina 1995–1999 näytteli Cody Madisonin roolin. Lähdettyään Baywatchista hän näytteli Jake McCarteyn roolin televisiosarjassa "Witchblade", joka kesti vuoteen 2002 asti. Vuonna 2006 hän aloitti yhtenä päänäyttelijöistä televisiosarjassa "Beyond the Break". Tämä sarja kesti kolme kautta. Tämän lisäksi hän oli mukana vuonna 2009 tositelevisio-ohjelmassa "Confessions of a Teen Idol".


title: David Chokachi

text: David Chokachi on naimisissa ja hänellä on yksi lapsi.


title: Jonna Heimonen

text: Jonna Heimonen (s. 22. helmikuuta 1990) on suomalainen uransa lopettanut maastohiihtäjä. Hän edusti Kouvolan Hiihtoseuraa.


title: Jonna Heimonen

text: Heimonen on ollut Skandinavia Cupissa parhaimmillaan 55:s perinteisen hiihtotavan sprintissä Keuruulla 3. tammikuuta 2009.


title: Jonna Heimonen

text: SM-kilpailuissa Heimosen paras henkilökohtainen sijoitus on 34:s perinteisen hiihtotavan sprintissä Jämillä 2015. Hän oli saavuttamassa SM-pronssia Kouvolan Hiihtoseuran joukkueessa Rukalla 2015 yhdessä Mona-Liisa Malvalehdon ja Heli Heiskasen kanssa. Kyseessä oli seuran ensimmäinen naisten SM-viestimitali.


title: Vesa Kallio (hiihtäjä)

text: Vesa Kallio (s. 29. kesäkuuta 1990) on suomalainen maastohiihtäjä. Hän edustaa Imatran Urheilijoita. Aikaisemmin hän on edustanut Valkeakosken Hakaa.


title: Vesa Kallio (hiihtäjä)

text: Kallio hiihti ensimmäisen kilpailunsa maailmancupissa 1. maaliskuuta 2014 Lahdessa ollen vapaan hiihtotavan sprintissä 81:s. Hänen paras saavutuksensa maailmancupissa on 68. sija 15 kilometrin vapaan hiihtotavan kilpailussa Lahdessa 2. maaliskuuta 2014.


title: Vesa Kallio (hiihtäjä)

text: Skandinavia Cupissa Kallio on ollut parhaimmillaan 22:s 15 kilometrin vapaan hiihtotavan kilpailussa Madonassa 20. helmikuuta 2014.


title: Vesa Kallio (hiihtäjä)

text: Kallio kilpaili alle 23-vuotiaiden MM-kilpailuissa Otepäässä 2011 ollen 44:s 15 kilometrin vapaan hiihtotavan kilpailussa.


title: Vesa Kallio (hiihtäjä)

text: SM-kilpailuissa Kallion paras henkilökohtainen sijoitus on kymmenes 15 kilometrin vapaan hiihtotavan kilpailussa Jämillä 2015. Hän saavutti yhdessä Juha-Matti Mikkolaisen kanssa SM-pronssia Valkeakosken Hakan joukkueessa sprinttiviestissä Vantaalla 2014.


title: Kaksplus

text: Kaksplus on Otavamedian julkaisema 12 kertaa vuodessa ilmestyvä aikakauslehti, jonka sisältö käsittelee äitiyteen ja perheen arkeen liittyviä asioita. Lehden päätoimittaja on Emma Koivula.


title: Kaksplus

text: "Kaksplus" on luettavissa myös digilehtenä. Lehden kotisivuilla on muun muassa keskustelufoorumi ja blogeja.


title: Kaksplus

text: Lehteen liittyvää Kaksplus-nimistä palveluohjelmaa esitettiin televisiossa MTV3-kanavalla vuosina 1999 ja 2000.


title: Martin Fehérváry

text: Martin Fehérváry (s. 6. lokakuuta 1999 Bratislava, Slovakia) on slovakialainen jääkiekkopuolustaja, joka pelaa Ruotsin SHL-liigan HV71:ssä lainalla NHL-joukkue Washington Capitalsista.


title: Martin Fehérváry

text: Fehérváry aloitti jääkiekkoilun HC Bratislavassa, mutta hänen varsinainen kasvattajaseuransa on tšekkiläinen SHK Hodonín. Fehérváry palasi B-juniori-ikäisenä kotimaahansa. Hän pelasi kaudella 2013–2014 HK Ružinovin B-nuorissa, jonka jälkeen Fehérváry muutti vain 14-vuotiaana Ruotsiin ja siirtyi Malmö Redhawksin junioreihin kaudeksi 2014–2015. Kauden 2015–2016 päätteeksi hän voitti J18 Allsvenskanin pronssia. Fehérváry debytoi samalla kauden myös seuran miesten SHL-joukkueessa, jossa hän pelasi neljä runkosarjaottelua ilman tehopisteitä. Fehérváry teki SHL-debyyttinsä 7. tammikuuta 2016 vieraissa Örebro HK:ta vastaan. Hänestä tuli vain 16 vuoden, kolmen kuukauden ja yhden päivän ikäisenä liigan historian nuorin ulkomaalaispelaaja. Ennätys oli aiemmin samalla kaudella SHL:ssä debytoineen suomalaishyökkääjä Kristian Vesalaisen hallussa.


title: Martin Fehérváry

text: HC Slovan Bratislava varasi Fehérváryn 46. pelaajana . Kauden 2016–2017 hän pelasi suurimmaksi osaksi Malmö Redhawksin J20-junioreissa. Fehérváry pelasi seuran SHL-joukkueessa yhdeksän runkosarjaottelua ilman tehopisteitä. Kaudeksi 2017–2018 hän siirtyi kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue IK Oskarshamniin. Fehérváryn ensimmäinen sopimuskausi eteni lainalla Redhawksista. Hänen ensimmäinen kokonainen kautensa miesten peleissä toi 42 runkosarjaottelussa tehot 1+6=7 ja kahdeksassa nousukarsintasarjan ottelussa tehot 1+2=3. Tammikuussa 2018 Oskarshamn lainasi Fehérváryn HV71:n SHL-joukkueeseen, jossa hän pelasi yhden ottelun.


title: Martin Fehérváry

text: Washington Capitals varasi Fehérváryn toisella kierroksella 46. pelaajana . Ennen tätä, maaliskuussa 2018 Fehérváry teki kaksivuotisen SHL-sopimuksen HV71:n kanssa. Heinäkuussa Fehérváry ja Capitals solmivat kolmivuotisen tulokassopimuksen. Seura lainasi hänet syksyn harjoitusleirin päätteeksi kuitenkin vielä HV71:n SHL-joukkueeseen kaudeksi 2018–2019.


title: Martin Fehérváry

text: Fehérváry edusti Slovakiaa MM-kilpailuissa vuonna 2018. Yhteensä hän on pelannut 16 A-maaottelua tehopistein 1+2=3. Fehérváry teki A-maajoukkuedebyyttinsä vain 18-vuotiaana Euro Hockey Challengessa 5. huhtikuuta 2018 Norrköpingissä Ruotsin vastaan. Ensimmäisen A-maajoukkuemaalinsa hän teki 21. huhtikuuta 2018 Popradissa Latviaa vastaan. Fehérváry keräsi ottelusa teholukeman +2.


title: Martin Fehérváry

text: Fehérváry pelasi myös alle 20-vuotiaiden MM-kilpailuissa vuosina 2017, 2018 ja 2019, joista vuosien 2017 ja 2019 turnauksissa valmennus valitsi hänet Slovakian turnauksen yhdeksi kolmesta parhaasta pelaajasta. Vuoden 2018 turnauksessa hän toimi joukkueen varakapteenina ja vuoden 2019 turnauksessa kapteenina. Jälkimmäisessä turnauksessa hän oli tehoilla 1+4=5 Slovakian paras syöttäjä ja jakoi joukkueen sisäisen pistepörssin voiton Adam Liškan kanssa. Fehérváry valittiin Suomea vastaan pelatun alkulohkon ottelun päätteeksi Slovakian ottelun parhaaksi pelaajaksi.


title: Martin Fehérváry

text: Fehérváry pelasi myös alle 18-vuotiaiden MM-kilpailuissa vuosina 2016 ja 2017, joista ensimmäisessä turnauksessa hän oli Slovakian paras syöttäjä kolmella syöttöpisteellään. Fehérváry valittiin Ruotsia vastaan pelatun puolivälieräottelun päätteeksi joukkueensa ottelun parhaaksi pelaajaksi. Vuoden 2017 turnauksessa Fehérváry toimi Slovakian kapteenina. Valmennus valitsi hänet joukkueensa turnauksen yhdeksi kolmesta parhaasta pelaajasta.


title: Martin Fehérváry

text: Fehérváry edusti myös Slovakian alle 17-vuotiaiden maajoukkuetta Euroopan nuorten olympiafestivaaleilla vuonna 2015.


Armenian jalkapalloliigan kausi 2014–2015 oli Armenian jalkapallon pääsarjan Armenian jalkapalloliigan 23. kausi. Kausi päättyi FC Pyunik Jerevanin mestaruuteen, mikä oli seuralle 13 mestaruus. Sarjan parhaat maalintekijät olivat Shirak FC:n norsunluurannikkolainen Jean-Jacques Bougouhi sekä Pyunik Jerevanin meksikolainen César Romero Zamora, jotka tekivät 21 maalia kauden aikana.


title: Itala

text: Itala oli Torinossa toimineen ajoneuvovalmistaja "Itala Fabbrica Automobili" -yhtiön vuosina 1904 – 1935 valmistama automerkki. Yhtiön perusti italialainen autoilun pioneeri Matteo Ceirano vuonna 1903.


title: Itala

text: Ensimmäisenä toimintavuotenaan yhtiöllä oli tarjolla kolme mallia, 18 hv, 24 hv ja 50 hv. Vuonna 1905 aloitettiin 14,8-litraisella, viisisylinterisellä moottorilla varustetun kilpamallin valmistus. Tällä mallilla voitettiin saman vuoden Coppa Florio -autokilpailu ja vuotta myöhemmin sillä otettiin voitto Targa Florio -kisassa. Kreivi Scipione Borghese voitti 7433 cm:n moottorilla varustetulla 35/45-mallilla vuonna 1907 pidetyn Peking-Pariisi -autokilpailun, kolmen viikon kaulalla seuraavaksi tulleeseen. Nämä autourheilun saralla saavutetut tulokset auttoivat myyntiä ja yhtiö lähti vahvaan kasvuun.


title: Itala

text: Valtaosa moottoreista oli aikakaudelle tyypilliseen tapaan ”F-head” -sivuventtiilimoottoreita, joissa imu- ja pakoventtiili on järjestetty sylinterin samalle sivulle. Yhtiö myös suunnitteli ja kokeili erilaisia teknisiä ratkaisuja kuten vaihtuvaa iskunpituutta, sekaventtiilimoottoreita, luistiventtiilimoottoreita sekä pyörivää ”Avalve”-venttiilijärjestelmää. Ennen I-maailmansotaa yhtiöllä oli tarjolla laaja mallisto erilaisia autoja. I-maailmansodan aikana Itala valmisti lisenssillä Hispano-Suiza -lentokonemoottoreita, mutta näistä koitui sille taloudellista tappiota.


title: Itala

text: Sodan päätyttyä yhtiö palasi autojen valmistuksen pariin, ennen sotaa esitellyillä malleillaan kuten esim. 25/35 hv "Tipo 50:llä" ja Avalve-venttiilikoneistolla varustetulla 4426 cm:n "Tipo 55:llä", mutta sodan jälkeinen talouden taantuma painoi autojen kysyntää alaspäin.


title: Itala

text: Vuonna 1924 yhtiö oli selvitystilassa ja velkojat olivat asettaneet sitä hoitamaan Fiatilta lainatun johtajan, Giulio Cesare Cappan. Hänen johdollaan otettiin tuotantoon uusi, alumiinikantisella 6-sylinterisellä OHV-moottorilla varustettu "Tipo 61", joka saikin markkinoilla hyvän vastaanoton. Uuden mallin menestyksen myötä Cappa päätti palauttaa yhtiön takaisin moottoriurheilun pariin, kilpamalli "Tipo 11":n avulla. Kyseessä oli hyvin edistyksellinen ja teknisesti aikaansa edellä ollut malli, jossa oli etuveto, mekaanisesti ahdettu 1050 cm V12-moottori ja neljän pyörän erillisripustus. Autolla ei kuitenkaan koskaan kilpailtu. Yhtiö ei I-maailmansodan jälkeen enää valmistanut puhdasverisiä kilpa-autoja, vaan kisaversiot modifioitiin vakiomalleja hyödyntäen. Kaksi Tipo 61 -mallia osallistui vuoden 1928 Le Mansin 24 tunnin ajoon ja toisella niistä otettiin voitto alle 2-litraisten luokassa.


title: Itala

text: Yhtiön taloustilanne ei parantunut ja vuonna 1929 sen osti ajoneuvovalmistaja "Officine Metallurgiche e Meccaniche di Tortona (O.M.M.T.)", jolloin se ottaa uuden nimen "Itala SA". Yhtiö asetetaan uudestaan selvitystilaan vuonna 1931 ja se lopettaa toimintansa vuonna 1934. Yhtiö myy vielä vuonna 1935 loput varastossa olevat autonsa nimellä "Itala SACA (Societa Anonima Costruzioni Automobilistiche)", ennen kuin se lakkaa olemasta. Italan jäljellä olleet toiminnot myytiin Fiatille ja sulautettiin siihen.


title: Itala

text: Vuonna 1905 yhtiö oli palkannut henkilöstöönsä moottori-insinööri Alberto Ballocon, jonka eräs tärkeimmistä suunnitelmista oli Italan ”Avalve”- eli venttiilitön moottori.


title: Itala

text: Avalve-järjestelmä ei ole venttiilitön sanan varsinaisessa merkityksessä, vaan rotaatioventtiilinä toimii sylinterin sivuun pystysuoraan sijoitettu putkimainen pyörivä komponentti, johon on työstetty kanavat imu- ja pakotahtien vaatimia sisään- ja uloshengityksiä varten. Venttiilin käyttö eli pyörivä liike on aikaansaatu nokka-akselia vastaavan akselin hammaspyörävälityksellä. Venttiilikomponentteja oli kaksi, jolloin yksi vastasi kahden sylinterin hengityksestä.


title: Itala

text: Avalve-järjestelmä mahdollisti moottoreiden suuremmat kierrosnopeudet ja paremman luotettavuuden aikana, jolloin lautasventtiilien tyypillisiin ominaisuuksiin kuului karstaantuminen ja pakoventtiilien palamisherkkyys. Koska pyörivällä venttiilillä hoidettiin sekä imu- että pakotahtia, oli sen lämmönpoisto järjestetty jäähdytysnesteen kierrolla.


title: Itala

text: Avalve-järjestelmä otettiin käyttöön joissain moottorimalleissa vuonna 1912 ja sen käyttöä jatkettiin aina 1930-luvun alkuun saakka. Samaan aikaan Itala valmisti myös sivuventtiili-, luistiventtiili-, sekaventtiili- ja viimeisenä versiona myös kansiventtiilimoottoreita. Kansiventtiilimoottorit olivat käytössä "Tipo 61-" ja "Tipo 65 Sport" -malleissa, jossa oli 2-litrainen, kuusisylinterinen rivimoottori.


title: Luka Dončić

text: Luka Dončić (s. 28. helmikuuta 1999 Ljubljana) on slovenialainen koripalloilija, pelipaikaltaan pääasiassa pelintekijä. Hän edusti vuosina 2014–2018 Espanjan Liga ACB:ssä pelaavaa Real Madridia ja siirtyi vuonna 2018 NBA-seura Dallas Mavericksiin.


title: Luka Dončić

text: Dončićia pidetään yhtenä Euroopan suurimmista koripallolupauksista.


title: Luka Dončić

text: Dončić aloitti uransa KK Union Olimpijan junioreissa. Hän teki 13-vuotiaana viisivuotisen sopimuksen espanjalaisen suurseuran Real Madridin kanssa.


title: Luka Dončić

text: Dončićista tuli huhtikuussa 2015 nuorin Real Madridin edustusjoukkueessa pelannut pelaaja, sekä Espanjan pääsarjan kolmanneksi nuorin debytantti. Kaudella 2015–2016 hän kuului jo joukkueen vakiomiehistöön. Hän kuului vuoden 2018 Euroliigan voittaneeseen joukkueeseen ja hänet valittiin Euroliiga-kauden 2017–2018 kuten myös Euroliigan lopputurnauksen arvokkaimmaksi pelaajaksi.


title: Luka Dončić

text: Atlanta Hawks varasi Dončićin numerolla 3 mutta myi hänet saman tien Dallas Mavericksiin.


title: Luka Dončić

text: Dončić on edustanut myös Slovenian miesten maajoukkuetta, jossa hän voitti Euroopan mestaruuden vuonna 2017. Loppuottelun kolmannella neljänneksellä loukkaantunut Dončić valittiin EM-turnauksen tähdistöviisikkoon.


title: Craig Foster

text: Craig Jeffery Foster (s. 7. syyskuuta 1991) on jamaikalainen jalkapalloilija. Hän edustaa Jamaikan pääsarjassa pelaavaa Renoa.


title: Craig Foster

text: Foster teki kaudella 2011–2012 Jamaikan pääsarjassa 15 maalia edustaen Renoa. Vuosina 2011 ja 2012 hän pelasi lainassa Ruotsin 1. divisioonassa Motalassa ja vuonna 2013 Suomessa ensin IFK Mariehamnissa ja sitten KooTeePeessä.


title: Craig Foster

text: Motalassa Foster teki kolme maalia kuudessa ottelussa. IFK Mariehamnissa hän pelasi ainoaksi jääneen Veikkausliigan ottelunsa 11. elokuuta IFK Mariehamnin voittaessa RoPS:n vieraissa 2–0. KooTeePeessä Foster pelasi viisi Ykkösen ottelua, joissa hän teki kaksi maalia.


title: Craig Foster

text: Palattuaan Renoon Foster teki 20 maalia Jamaikan pääsarjassa kaudella 2014–2015. Kesällä 2015 Foster siirtyi lainalle Yhdysvaltoihin USL:ssä pelaavaan Harrisburg City Islandersiin. Hän teki USL-kaudella 2015 yhdeksän maalia 13 ottelussa.


title: Craig Foster

text: Foster oli mukana Jamaikan joukkueessa CONCACAF-maiden alle 20-vuotiaiden mestaruuskilpailuissa Guadeloupessa 2011 pelaten turnauksessa viisi ottelua.


title: Miguel Oliveira

text: Miguel Ângelo Falcão de Oliveira (s. 4. tammikuuta 1995 Almada) on portugalilainen ratamoottoripyöräilijä. Kaudella 2016 hän ajaa Moto2-luokassa Leopard Racing -tallin pyörällä.


title: Miguel Oliveira

text: Yhdeksänvuotiaana kilpailemisen aloittanut Oliveira debytoi 125-kuutioisten luokassa MM-sarjassa kaudella 2011. Ensimmäiset palkintokorokesijoituksensa hän saavutti seuraavalla kaudella.


title: Miguel Oliveira

text: Kaudeksi 2015 hän siirtyi sarjan parhaimmistoon kuuluneeseen Red Bull KTM Ajo -talliin, ja Italian GP:ssä hänestä tuli kaikkien aikojen ensimmäinen portugalilainen osakilpailuvoittaja. MM-sarjassa hän sijoittui lopulta toiseksi, kuusi pistettä mestaruuden vieneen Danny Kentin perässä.


title: Miguel Oliveira

text: Kaudeksi 2016 Oliveira siirtyy Moto3-luokasta askeleen ylemmäksi Moto2-luokkaan, jossa hän ajaa Leopard Racing -tallissa.


title: Radioactive (Imagine Dragonsin kappale)

text: Radioactive on yhdysvaltalaisen Imagine Dragons -yhtyeen 29. lokakuuta 2012 julkaistu single heidän ensimmäiseltä albumiltaan "Night Visions". Radioactiven B-puolella on kappale "It’s Time". Tyylilajiltaan Radioactive on elektronista rockia, vaihtoehtorockia ja dubstepiä.


title: Radioactive (Imagine Dragonsin kappale)

text: Vuoden 2014 Grammy-gaalassa Radioactive oli ehdolla kahteen palkintoon, vuoden levytykseen ja vuoden rock-esitykseen, joista jälkimmäisen se voitti. Listakärkeen kappale ylsi kolmella listalla, mukaan lukien Ruotsin Sverigetopplistanilla.


title: Radioactive (Imagine Dragonsin kappale)

text: Radioactiven musiikkivideolla oli toukokuussa 2018 yli 880 miljoonaa näyttökertaa YouTubessa.


title: Enea Bastianini

text: Enea Bastianini (s. 30. joulukuuta 1997 Rimini) on italialainen ratamoottoripyöräilijä.


title: Enea Bastianini

text: Bastianini debytoi MM-sarjassa Moto3-luokassa kaudella 2014. Kaudella 2015 hän sijoittui yhteispisteissä kolmanneksi Gresini-tallin Hondalla. Hän jatkoi samassa tallissa kaudella 2016.


title: Harrison Newey

text: Newey aloitti uran Karting-sarjoista vuonna 2009. Vuonna 2014 Newey kilpaili Ranskan Formula 4 -sarjassa ajaen kolme kilpailua saavuttaen kaksi pistettä. Vuonna 2015 Newey siirtyi Britannian BRDC Formula 4 -sarjaan jossa hän saavutti kaksi voittoa, kaksi paalupaikkaa ja 12 palkintosijaa sijoittuen sarjan toiseksi. Samana vuonna hän ajoi Saksan ADAC Formula 4 -sarjassa saavuttaen 42 pistettä. Vuonna 2016 Newey siirtyi kilpailemaan Euroopan Formula 3 -sarjaan.


title: 3,4-dinitrotolueeni

text: 3,4-Dinitrotolueeni (CHNO) on nitrattu aromaattinen yhdiste. Sitä käytetään orgaanisessa synteesissä räjähteitä ja väriaineita valmistettaessa. 3,4-Dinitrotolueenin kanssa isomeerisia yhdisteitä ovat 2,3-, 2,4-, 2,5-, 2,6- ja 3,5-dinitrotolueenit.


title: 3,4-dinitrotolueeni

text: Huoneenlämpötilassa 3,4-dinitrotolueeni on keltaista kiteistä ainetta. Yhdiste on käytännölisesti katsoen veteen liukenematonta, mutta liukenee hiilidisulfidiin sekä useisiin orgaanisiin liuottimiin etanoliin, dietyylieetteriin, etyleenidiamiiniin ja hieman kloroformiin. Yhdiste ärsyttää ihoa ja hengitysteitä. 3,4-Dinitrotolueenille altistumisesta voi seurata huonovointisuutta, päänsärkyä, tajuttomuus ja methemoglobiinin pitoisuuden kasvun aiheuttama ihon sinertyminen.


title: 3,4-dinitrotolueeni

text: 3,4-Dinitrotolueenia voidaan valmistaa nitraamalla tolueenia tai m-nitrotolueenia. Näissä reaktioissa muodostuu myös muita dinitrotolueenin isomeereja.


title: 3,4-dinitrotolueeni

text: 3,4-Dinitrotolueenia käytetään muun muassa räjähteiden ja väriaineiden valmistamiseen.


title: Jukka Mäkelä (Kangasalan kunnanjohtaja)

text: Jukka Samuli Mäkelä (s. 22. lokakuuta 1949 Jalasjärvi) on Kangasalan entinen kunnanjohtaja. Hän on koulutukseltaan hallintotieteiden maisteri ja oikeustieteen kandidaatti. Hänelle on myönnetty kunnallisneuvoksen arvo.


title: Jukka Mäkelä (Kangasalan kunnanjohtaja)

text: Mäkelä toimi Pattijoen kunnanjohtajana 1987–1991 ja aloitti Kangasalan kunnanjohtajana vuonna 1991. Hän jäi tästä virasta eläkkeelle vuonna 2013. Hän on puolustanut kuntaliitoksia Kangasalan seudulla.


title: Kuin surmaisi satakielen (elokuva)

text: Kuin surmaisi satakielen () on vuonna 1962 ensi-iltansa saanut yhdysvaltalainen draamaelokuva, jonka on ohjannut Robert Mulligan. Se perustuu Harper Leen samannimiseen romaaniin vuodelta 1960. Elokuva sai kahdeksan Oscar-ehdokkuutta ja voitti niistä kolme: paras miespääosa, sovitettu käsikirjoitus ja lavastus.


title: Kuin surmaisi satakielen (elokuva)

text: Elokuva valittiin vuonna 1995 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: On Top of the World

text: On Top of the World on yhdysvaltalaisen Imagine Dragons -yhtyeen 18. maaliskuuta 2013 julkaistu single heidän ensimmäiseltä albumiltaan "Night Visions". Tyylilajiltaan kappale on folk rockia.


title: On Top of the World

text: Singlelistoilla kappale sijoittui ykköseksi Portugalissa. Kappale menestyi hyvin myös myynnissä sillä se myi useassa maassa platinaa ja esimerkiksi Australiassa triplaplatinaa. Se kuului myös EA Sportsin suositun FIFA 13 -pelin soundtrackille. On Top of the World oli käytössä myös toisessa jalkapallopelissä Pro Evolution Soccer 2013:ssa sekä Samsung Galaxy Note 8.0:n mainoksessa.


title: On Top of the World

text: Kappaleen 70-luku -henkisessä musiikkivideossa neljä erilaisista perheistä kotoisin olevaa astronauttia kokoontuu yhteen ja matkustaa yhdessä Kuuhun. Musiikkivideo oli kerännyt tammikuuhun 2016 mennessä YouTubessa yli 83 miljoonaa näyttökertaa.


title: Loris Baz

text: Loris Baz (s. 1. helmikuuta 1993 Sallanches) on ranskalainen ratamoottoripyöräilijä. Kaudella 2016 hän ajaa MotoGP-sarjassa Avintia Racing -tallin Ducatilla.


title: Loris Baz

text: 191-senttinen Baz on yksi MotoGP:n pisimmistä kuljettajista.


title: Loris Baz

text: Baz ajoi Superbiken MM-sarjassa ennen siirtymistään MotoGP:hen kaudelle 2015. Avauskaudellaan hän saalisti Forward Racing -tallin Yamahalla yhteensä 28 MM-pistettä, joka riitti pistetaulukossa 17:nneksi.


title: Loris Baz

text: Kaudelle 2016 Baz siirtyi Avintia Racing -talliin.


title: Fabian Schaad

text: Fabian Schaad (s. 1. tammikuuta 1992) on sveitsiläinen maastohiihtäjä. Hän edustaa Drusbergiä.


title: Fabian Schaad

text: Schaad hiihti ensimmäisen kilpailunsa maailmancupissa 16. helmikuuta 2013 Davosissa ollen perinteisen hiihtotavan sprintissä 59:s. Maailmancupin pisteille hän hiihti ensimmäisen ja toistaiseksi ainoan kerran 18. tammikuuta 2014 ollen 25:s Szklarska Porębassa vapaan hiihtotavan sprintissä.


title: Fabian Schaad

text: Schaad kilpaili alle 20-vuotiaiden MM-kilpailuissa Otepäässä 2011 ja Erzurumissa 2012. Hän oli 2011 mukana 16. sijalle tulleessa viestijoukkueessa. Henkilökohtaisilla matkoilla Schaad oli alle 20-vuotiaiden MM-tasolla parhaimmillaan 21:s vapaan hiihtotavan sprintissä 2012. Alle 23-vuotiaiden MM-kilpailuissa Schaad hiihti Val di Fiemmessä 2014 ollen parhaimmillaan 29:s vapaan hiihtotavan sprintissä.


title: Fabian Schaad

text: Myös Schaadin nuorempi veli Roman Schaad (s. 1993) on maastohiihtäjä.


title: Kurt Kuschela

text: Kurt Kuschela (s. 30. syyskuuta 1988 Berliini) on saksalainen ratamelonnan olympiavoittaja ja maailmanmestari. 182 senttimetriä pitkä ja 86 kilogrammaa painava Kuschela edustaa KC Potsdam -seuraa.


title: Kurt Kuschela

text: Kuschela saavutti olympiakultaa kanoottikaksikon 1 000 metriltä yhdessä Peter Kretschmerin kanssa vuoden 2012 kesäolympialaisista Lontoosta. MM-kilpailuista hänellä on kultaa kanoottinelosen 1 000 metriltä vuodelta 2013 ja pronssia kaksikosta vuodelta 2011. EM-kilpailuista Kuschela on saavuttanut yhden hopeamitalin vuodelta 2012.


title: Matteo Ceirano

text: Matteo Ceirano oli italialainen autoilun, autourheilun ja ajoneuvojen valmistuksen pioneeri.


title: Matteo Ceirano

text: Matteo, joka oli nelipäisen Ceiranon veljessarjan toiseksi nuorin, työskenteli Torinossa vanhimman veljensä Giovanni Battistan polkupyörä- ja myöhemmin autoverstaalla. Vuonna 1898 he perustivat ensimmäisen autonsa valmistamista varten yhtiön nimeltä Ceirano GB & C. Yhtiö valmisti 3,5-hevosvoimaisella moottorilla varustettuja autoja nimeltään "Welleyes", ja siitä oli odotettavissa kaupallista menestystä. Yhtiön tuotantotilojen rajallisuus ei kuitenkaan mahdollistanut suuremman tuotannon aloittamista joten Ceiranot myivät suunnitelmansa torinolaisen liikemieskonsortion vasta perustamalle yhtiölle ja Welleyes-autosta tuli F.I.A.T SpA:n ensimmäinen automalli.


title: Matteo Ceirano

text: Matteo ja Giovanni Battista saivat myös pestin Fiatilta, mutta he lähtivät yhtiöstä vuonna 1901 ja perustivat yhtiön nimeltä Fratelli Ceirano. Matteo ei kaiketikaan ollut kovin kauaa samoissa kuvioissa viihtyvää lajia, koska jo vuonna 1903 hän perusti autoja valmistamaan yhtiön nimeltä "Ceirano Matteo & C". Vuonna 1904 yhtiön nimi muutettiin muotoon "Ceirano Matteo & C. - Vetture Marca Itala" ja edelleen saman vuoden syksyllä muotoon "Fabbrica Automobili Itala", joka valmisti autoja merkillä Itala.


title: Matteo Ceirano

text: Matteo viihtyi Italan palveluksessa vuoteen 1906, jolloin hän perusti italialaisen teollisuusmies Michele Ansaldin kanssa Società Piemontese Automobili (SPA) -nimisen yhtiön, joka valmisti henkilöautoja ja myöhemmin sotilasajoneuvoja. Matteo Ceirano jätti tämän yhtiön vuonna 1918 ja siirtyi pois autojen valmistukseen liittyvistä liiketoimista.


title: Christoffer Fagerli Rukke

text: Christoffer Fagerli Rukke (s. 17. huhtikuuta 1988 Hønefoss, Norja) on norjalainen pikaluistelija. Hän edustaa Hol IL:ää.


title: Christoffer Fagerli Rukke

text: Rukke oli mukana Vancouverin olympialaisissa 2010, joissa hän oli 1 000 metrillä 35:s ja 1 500 metrillä 20:s.


title: Christoffer Fagerli Rukke

text: Rukke seurustelee norjalaisen maastohiihtäjä Ingvild Flugstad Østbergin (s. 1990) kanssa. He tapasivat toisensa Olympiatoppenin järjestämällä leirillä Espanjan Fuerteventurassa toukokuussa 2011 ja muuttivat yhteiseen asuntoon Oslon Holmenkollenille kesällä 2012.


title: Andrei Svetlakov

text: Andrei Pavlovitš Svetlakov (s. 6. huhtikuuta 1996 Moskova, Venäjä) on venäläinen jääkiekkoilija. Hän pelaa nykyään PHK TsSKA Moskovassa KHL-liigassa.


title: Andrei Svetlakov

text: Andrei Svetlakov pelasi alle 20-vuotiaiden MM-jääkiekkoturnauksessa Helsingissä 2016. Hän voitti joukkueessaan hopeaa. Päätösottelussa Suomea vastaan hän teki kaksi maalia. Seitsemässä pelaamassaan turnauspelissä hän sai 3+1=4 tehopistettä.


title: Tuomas Pöysti

text: Tuomas Henrik Pöysti (s. 2. toukokuuta 1970 Rovaniemi) on suomalainen oikeustieteen tohtori ja virkamies, joka on vuodesta 2018 lähtien toiminut Suomen oikeuskanslerina.


title: Tuomas Pöysti

text: Pöysti valmistui ylioppilaaksi Ounasvaaran lukiosta vuonna 1989 ja oikeustieteen maisteriksi Lapin yliopistosta 1995. Hän väitteli tohtoriksi vuonna 1999. Opiskeluaikanaan Pöysti toimi oikeustieteen ylioppilaiden yhdistys Artikla ry:n hallituksen varapuheenjohtajana vuonna 1993 sekä aktiivina Euroopan oikeustieteen opiskelijoiden yhdistys ELSA:ssa, jonka keskusjärjestön taloudenhoitajana hän toimi vuonna 1995. Vuonna 1994 Pöysti oli Valtiontalouden tarkastusviraston tutkija ja vuosina 1995–1999 Helsingin yliopiston oikeustieteellisen tiedekunnan tutkijakoulutettava. Hän toimi vuonna 1997 tutkijana myös Lapin yliopistossa. Vuodesta 2001 Pöysti on ollut hallinto-oikeuden dosentti Helsingin yliopistossa ja toimi oikeusinformatiikan vastuuopettajana 2003–2009.


title: Tuomas Pöysti

text: Pöysti työskenteli valtiovarainministeriön budjettiosaston hallintosihteerinä 1999–2000, neuvottelevana virkamiehenä 2000–2004 ja valtioneuvoston controllerina 2004–2006. Vuonna 2007 hän aloitti Valtiontalouden tarkastusviraston pääjohtajana. Vuosina 2007–2015 Pöysti toimi Valtiontalouden tarkastusviraston pääjohtajana. ja lokakuussa 2015 hän aloitti alivaltiosihteerinä valtioneuvostossa vastuullaan sote-uudistus. Vuonna 2018 Pöysti aloitti oikeuskanslerina eläkkeelle jäävän Jaakko Jonkan seuraajana.


title: Tuomas Pöysti

text: Pöysti on naimisissa ja hänellä on kaksi lasta.


Luettelo jalkapallon kansallisista pääsarjoista sisältää kaikki maanosaliittojen alaiset sarjat.


title: Luettelo jalkapallon kansallisista pääsarjoista

text: Liiga keskeytetty sisällissodan vuoksi.


text: Sarjaa ei pelata, johtuen useiden seurojen, jalkapalloliiton ja urheiluministeriön riidasta.


text: Yhdysvallat ja Kanada jakavat maansa pääsarjan.


title: Shawn Mendes

text: Shawn Peter Raul Mendes (s. 8. elokuuta 1998 Toronto, Ontario, Kanada) on kanadalainen laulaja, laulunkirjoittaja ja malli. Mendes tuli ennen levytyssopimuksen saamista tunnetuksi Vine-videopalvelussa ja YouTubessa, joihin hän lähetti videoita itsestään laulamassa popkappaleiden cover-versioita. Vuonna 2014 Mendes solmi levytyssopimuksen Island Recordsin kanssa ja julkaisi seuraavan vuoden huhtikuussa debyyttialbuminsa "Handwritten". "Handwritten" debytoi Billboard 200 -listan kärkisijalle. Myös hänen toinen albuminsa, syyskuussa 2016 julkaistu "Illuminate", nousi listaykköseksi. Mendesin kolmas albumi ”Shawn Mendes, The Album” nousi sen julkaisupäivänä, 25.5.2018 yli 75 maassa listaykköseksi.


title: Shawn Mendes

text: Yhdysvaltalainen "Time"-lehti on nimennyt Mendesin kahdesti (2014 ja 2015) yhdeksi vuoden vaikutusvaltaisimmista teini-ikäisistä. Vuonna 2016 Mendes oli talouslehti "Forbesin" "30 Under 30 "-listalla, sillä lehden mukaan hän on yksi 30:stä alle 30-vuotiaasta musiikkialan vaikuttajasta.


title: Zhou Qi

text: Zhou Qi (merkit: 周琦; s. 16. tammikuuta 1996 Henan) on kiinalainen koripalloilija, pelipaikaltaan sentteri. Hän edustaa NBA-seura Houston Rocketsia.


title: Zhou Qi

text: Zhou edusti kotimaansa CBA-liigassa Xinjiang Flying Tigersia. Hänet varattiin NBA:han toisella kierroksella numerolla 43 . Vuodesta 2017 hän on pelannut NBA-seura Houston Rocketsissa.


title: Zhou Qi

text: Zhou debytoi Kiinan maajoukkueessa 18-vuotiaana vuonna 2014. Vuoden 2015 Aasian-mestaruuskilpailuissa Zhou oli yksi mestaruuden voittaneen Kiinan tärkeimpiä pelaajia, ja hänet valittiin myös turnauksen tähdistöjoukkueeseen.


title: Vesa Kallio

text: Vesa Kallio -nimisiä henkilöitä ovat:


title: Beata Papp

text: Beata Papp (s. 22. huhtikuuta 1995) on suomalainen taitoluistelija. Hänen vuotta vanhempi veljensä Bela Papp on myös kansainvälisen tason taitoluistelija. He harjoittelevat Kanadan Burnabyssa, jonne perhe muutti vuonna 2007. Beata oli Skate Canadan British Columbian Noviisityttöjen mestari 2009.


title: Beata Papp

text: Beata Papp voitti kaudella 2009–10 Suomen juniorimestaruuden sekä PM-kisojen juniorimestaruuden. Beata osallistui myös useampaan JGP-kilpailuun sijoittuen parhaimmillaan 5. sijalle ja tehden mm. Australian JGP-kisoissa kolmoistulppi-kolmoistulppi -yhdistelmän. Beata osallistui Junioreiden MM-kisoihin vuonna 2011 sijoittuen sijalle 15.


title: Beata Papp

text: Kaudella 2010–2011 hän sijoittui senioreiden Suomen-mestaruuskilpailuissa toiseksi ja seuraavalla kaudella kolmanneksi. Kansainvälisissä seniorikilpailuissa hänen paras sijoituksensa on kuudes (Skate Canada Autumn Classic 2014). PM-kilpailujen senioritasolla hän oli neljäs samoin kuin Finlandia Trophyssa hänen paras suorituksensa oli neljäs sija. Beata on myos osallistunut Universiades-talvikisoihin vuonna 2015.


title: Beata Papp

text: Beataa on valmentanut mm. Joanne Mcleod, Bruno Delmaestro, Kelly Champagne, Brian Orser, Michael Huth, Alexander Kopylov, Colin Chanski ja hänen äitinsä Ulla Papp.


title: Beata Papp

text: Nykyisin Beata luistelee Royal Caribbean Cruise Line Liberty of the Seas -laivalla.


title: William B. Allison

text: William Boyd Allison (2. maaliskuuta 1829 Perry, Ohio – 4. elokuuta 1908 Dubuque, Iowa) oli yhdysvaltalainen republikaanipoliitikko, joka teki pitkän uran Yhdysvaltain kongressissa. Allison oli Iowan edustaja Yhdysvaltain edustajainhuoneessa vuosina 1863–71 ja senaatissa 1873–1908. Kongressiedustajana Allison muistetaan Bland-Allison Act (Yhdysvaltain palauttaminen kaksimetallikantaanan) ja Hepburn Act (rautatieliikenteen säännöstelyn lisääminen) -lakialoitteistaan. Senaattorina Allisonia on myöhemmin kuvailtu hyvin vaikutusvaltaiseksi. Allison oli myös kahdesti mukana presidenttikilvassa (1888 ja 1896), mutta ei koskaan selvinnyt puolueensa esivaaleja pidemmälle.


title: William B. Allison

text: Yhdysvaltain sisällissodan alussa Allison toimi Iowassa hallintotehtävissä ja auttoi sotajoukkojen kokoamisessa. Allisonille annettiin everstiluutnantin arvo, vaikka hän ei ilmeisesti osallistunut kertaakaan varsinaisiin sotatoimiin.


title: Suomi yleisurheilun Euroopan-mestaruuskilpailuissa 2016

text: Suomi osallistuu vuonna 2016 yleisurheilun EM-kilpailuihin 23. kerran. Joukkueeseen valittiin 40 urheilijaa.


text: Suomen Urheiluliiton valmennusjohtaja Jorma Kemppaisen mukaan Suomen tavoite kisoissa on saada vähintään kymmenen urheilijaa kahdeksan parhaan joukkoon.


text: Suomen Urheiluliitto valitsi Amsterdamin kisoihin ensimmäiset 11 urheilijaa marraskuussa 2015 edelliskesän tulosten perusteella. Miehistä valittiin keihäänheittäjät Tero Pitkämäki ja Antti Ruuskanen sekä moukarinheittäjät Tuomas Seppänen ja David Söderberg. Naisista valittiin kiekonheittäjä Sanna Kämäräinen, seiväshyppääjä Minna Nikkanen, kolmiloikkaaja Kristiina Mäkelä, aitajuoksija Nooralotta Neziri, estejuoksija Sandra Eriksson ja 10 000 metrille Johanna Peiponen ja Alisa Vainio. Vainio ilmoitti toukokuun lopulla 2016 ettei osallistu kisoihin. Kesäkuussa 2016 myös Kämäräinen ilmoitti jättävänsä kauden väliin selän kuntoutuksen vuoksi.


text: 8. maaliskuuta 2016 kisajoukkuetta täydennettiin kymmenellä urheilijalla. Kisoihin valittiin naisista seiväshyppääjä Wilma Murto, kestävyysjuoksijat Anne-Mari Hyryläinen ja Minna Lamminen sekä moukarinheittäjät Merja Korpela ja Inga Linna. Miehistä valittiin pikajuoksija Samuli Samuelsson, kuulantyöntäjä Arttu Kangas sekä pika-aitajuoksija Elmo Lakka ja 400 metrin aitajuoksijat Jussi Kanervo ja Oskari Mörö.


text: 31. toukokuuta 2016 joukkueeseen valittiin kuusi urheilijaa: pituushyppääjä Henri Väyrynen, korkeushyppääjä Linda Sandblom, pikajuoksija Hanna-Maari Latvala, keihäänheittäjä Sanni Utriainen ja kestävyysjuoksijat Jarkko Järvenpää ja Laura Markovaara.


text: 20. kesäkuuta 2016 valittiin joukkueeseen miesten pikaviestijoukkue, estejuoksija Camilla Richardsson ja kiekonheittäjä Salla Sipponen. Viimeiset 17 urheilijaa valittiin joukkueeseen 27. kesäkuuta 2016. Kolmantena keihäänheittäjänä kisoihin valittiin Ari Mannio ja kotiinjääväksi varamieheksi Teemu Wirkkala. Pituushyppääjistä valittiin Kristian Bäck ja Eero Haapala. Naiskeihäänheittäjistä valittiin Heidi Nokelainen ja Jenni Kangas sekä varalle Oona Sormunen. Miesten pikaviestijoukkueeseen nimettiin Otto Ahlfors, Viljami Kaasalainen, Ville Myllymäki, Eetu Rantala ja Samuli Samuelsson sekä kotiinjääväksi varamieheksi Hannu Hämäläinen. 100 metrin aitoihin valittiin Reetta Hurske ja 400 metrin aitoihin Anniina Laitinen, Venla Paunonen ja Hilla Uusimäki.


text: 28. kesäkuuta ilmoitettiin jo valituista pituushyppääjä Eero Haapalan joutuvan jättämään kisat väliin akillesjännevamman vuoksi. Heti seuraavana päivänä myös 400 metrin aitoihin valitun Venla Paunosen ilmoitettiin joutuvan jättämään kisat väliin etureisivamman vuoksi. 3. heinäkuuta ilmoitettiin myös kisoihin valitun pikajuoksija Hanna-Maari Latvalan EM-kisamatkan jäävän väliin polvivaivan vuoksi.


title: Sotilaskeisari

text: Sotilaskeisari tarkoittaa Rooman valtakuntaa vuosina 193–284 hallinneita keisareita, jotka alun perin toimivat armeijassa päällikköinä, tai he saattoivat olla myös nousseet valtaan armeijan tuella.


title: Soveri

text: Soveri on muun muassa seuraavien suomalaisten sukunimi:


title: Peter Kretschmer

text: Peter Kretschmer (s. 15. helmikuuta 1992 Schwerin) on saksalainen ratamelonnan olympiavoittaja ja maailmanmestari. 175 senttimetriä pitkä ja 70 kilogrammaa painava Kretschmer edustaa KC Potsdam -seuraa.


title: Peter Kretschmer

text: Kretschmer saavutti olympiakultaa kanoottikaksikon 1 000 metriltä yhdessä Kurt Kuschelan kanssa vuoden 2012 kesäolympialaisista. MM-kilpailuista Kretschmerillä on 1 000 metriltä kultaa kanoottinelikosta vuodelta 2013 sekä kaksikosta 2017 ja 2018. Lisäksi hän sai kaksikon 500 metriltä pronssia 2011. EM-kilpailuista hän on saavuttanut kaksikon 1 000 metriltä kultaa 2017 ja hopeaa 2012. Euroopan kisoissa 2015 hän sai pronssia C-2 -luokan 1 000 metrillä.


title: Wahlroosin unelma

text: Wahlroosin unelma on hardcore punk -yhtye Lapinpolthajien toinen studioalbumi. Se julkaistiin 27. heinäkuuta 2012 levymerkillä Kämäset levyt. Albumi on edeltäjäänsä rosoisempi ja melodisempi. Albumin kappaleissa kritisoidaan äärikapitalistista yhteiskuntajärjestystä.


title: Blues Lady Daylle

text: Blues Lady Daylle on suomalainen televisiodokumentti jazzlaulaja Billie Holidayn traagisesta elämästä. Jorma Moilasen käsikirjoittamassa ohjelmassa valotetaan Lady Dayn elämää ja musiikkia yhteiskunnalliselta, henkilökohtaiselta ja musiikilliselta kannalta.


title: Blues Lady Daylle

text: Ohjelman rungon muodostavat Holidayn monivuotisen pianistin Mal Waldronin kertomukset ja hänen tulkintansa Lady Dayn tunnetuksi tekemistä lauluista. Billie Holiday itse esiintyy kahdessa vanhassa filmikatkelmassa. Toinen niistä on hänen uransa alkupuolelta ja toinen hänen viimeisestä televisioesiintymisestään 1958 . Kuvaa Billie Holidaystä täydentävät lausunnoillaan hänen läheiset muusikkoystävänsä kapellimestari-pianisti Count Basie, pianisti Jimmy Rowles ja saksofonisti Sam Rivers.


title: Blues Lady Daylle

text: Ohjelma on tuotantoa. Mal Waldronin soitto-osuudet on kuvattu Natsa Clubilla hänen vieraillessaan Helsingissä tammikuussa 1981. Ohjelman ohjauksesta vastaavat Jorma Moilanen ja Erkki Pohjanheimo, joka toimi myös ohjelman tuottajana. Kuvaajat: Kaj Sundman, Jorma Piironen, Esko Nurminen, Raino Kuisma, ja Pertti Aherva, äänittäjät: Matti Kaukinen, Raimo Penttilä, Esko Haapaniemi, Veijo Lehti ja Hannu Ranta.


title: Blues Lady Daylle

text: Ohjelman ensilähetys oli Yle TV1:ssä 3.9.1981. Kesto 35’47”.


title: Urpu Soveri

text: Urpu Kustaa Johannes Soveri (13. kesäkuuta 1914 –15. heinäkuuta 1984) oli suomalainen geologi. Hän oli Valtion teknillisen tutkimuskeskuksen (VTT) tielaboratorion laboratorionjohtaja professorin arvolla vuosina 1963–1971 ja sen jälkeen rakennus- ja yhdyskuntatekniikan tutkimusosaston tutkimusjohtaja myöskin professorin arvolla 1972–1977. Hän tutki savimineralogiaa ja tienrakennus- ja geotekniikkaa.


title: Urpu Soveri

text: Soveri väitteli 1951. Hän työskenteli ennen VTT:lle siirtymistään useissa laitoksissa ja oli vuosina 1946–1949 Ruotsissa Statens väginstitutin kemisti-geologi.


title: Urpu Soveri

text: Soverin isä oli A. J. Soveri.


title: Daniel Amartey

text: Daniel Amartey (s. 21. joulukuuta 1994) on ghanalainen jalkapalloilija, joka edustaa Englannin valioliigassa pelaavaa Leicester Cityä. Pelipaikaltaan oikeajalkainen Amartey on puolustava keskikenttäpelaaja. Hän kuuluu myös Ghanan jalkapallomaajoukkueeseen.


title: Daniel Amartey

text: Amartey aloitti uransa kotimaansa pääsarjan International Alliesissa, jossa hän pelasi vuodet 2011–2012. Vuodet 2013–2014 Amartey edusti Ruotsin Allsvenskanin Djurgårdenia. Otteluita hänelle kertyi ruotsalaisseurassa vajaan kahden kauden aikana 34 kappaletta. Heinäkuussa 2014 Amartey siirtyi Tanskan Superliigan FC Kööpenhaminaan. Kaudella 2014–2015 hän voitti seuran kanssa Tanskan cupin. Yhteensä Amartey pelasi Kööpenhaminan paidassa 44 ottelua tehden niissä kolme maalia.


title: Daniel Amartey

text: Tammikuussa 2016 Amartey siirtyi Englannin valioliigan Leicester Cityn paitaan. Hän teki debyyttinsä Valioliigassa seuraavassa kuussa Norwich Cityä vastaan. Amartey pelasi loppukauden aikana Leicesterin paidassa viidessä ottelussa ja juhli kauden päätteeksi Valioliigan mestaruutta.


title: Daniel Amartey

text: Amartey on edustanut Ghanaa alle 20-vuotiaiden maajoukkuetasolla. Ghanan jalkapallomaajoukkueessa hän teki debyyttinsä tammikuussa 2015 Afrikan-mestaruuskilpailuiden avausottelussa Senegalia vastaan. Hän pelasi tuossa turnauksessa kolmessa ottelussa Ghanan saavuttaessa hopeaa.


title: Daniel Amartey

text: Seurajoukkuetasolla


title: Daniel Amartey

text: Maajoukkuetasolla


title: Sovijärvi

text: Sovijärvi tarkoittaa muun muassa seuraavia:


title: Borgo Chiese

text: Borgo Chiese on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun kolme kuntaa, Brione (125 asukasta), Cimego (429) ja Condino (1 515), yhdistyivät muodostaen Borgo Chiesen kunnan.


title: Pokémon DP: Galactic Battles

text: Pokémon DP: Galactic Battles on televisiosarja Pokémonin kahdennentoista tuotantokauden nimi.


title: Pokémon DP: Galactic Battles

text: Kausi nähtiin Suomessa ensimmäisen kerran kesällä ja syksyllä 2010 Disney XD:llä. Kausi alkoi 7. kesäkuuta 2010 jaksolla "Kierroksia Rotomiin" ja päättyi jaksoon "Gible kiipelissä". Myöhemmin kausi näytettiin myös MTV3-kanavalla 4. syyskuuta 2010 alkaen, siellä kausi saatiin päätökseen 6. elokuuta 2011. Taulukossa on mainittu ainoastaan MTV3:n esityspäivät.


title: Pokémon DP: Galactic Battles

text: Kausi alkoi Cartoon Networkilla Yhdysvalloissa 9. toukokuuta 2009 jaksolla "Get Your Rotom Running!". Kahdestoista tuotantokausi käsitti 53 jaksoa, joka päättyi jaksoon "Gotta Get a Gible!" 15. toukokuuta 2010.


title: Spanska Flugan

text: Spanska Flugan oli vuosina 1839–1841 ilmestynyt kolmiosainen aikakausjulkaisu. Sitä toimitti J. V. Snellman.


title: Spanska Flugan

text: Lehden nimi juontui siihen aikaan myynnissä olleesta avohaavoihin käytetystä espanjalaisesta lääkepulverista Spanska flugan. Pulveri kirveli mutta paransi, samoin oli määrä tehdä Snellmanin lehden. Snellman aloitti lehden teon Uudessakaarlepyyssä. Kaksi jälkimmäistä numeroa hän teki Tukholmasta käsin.


title: Spanska Flugan

text: Lehtien sisältö oli pääasiassa kirjallisia teemoja, ja mukana oli myös filosofisten teosten arviointeja. Kolmannessa numerossa hän kävi hyvin voimakkaasti herännäisyyden kimppuun otsikolla "Eräs ajankohtainen kysymys".


title: Spanska Flugan

text: Julkaisun kolme vihkoa olivat nimeltään "Sectio antepenultima" 1839, "Sectio penultima" (1840) ja "Sectio ultima" (1841). Vihkot painettiin Helsingissä.


title: Einsteinium(III)jodidi

text: Einsteinium(III)jodidi (tai "einsteiniumtrijodidi") on harvinaisen synteettisen alkuaine einsteiniumin yhdiste jodin kanssa, jossa jodi esiintyy hapetusluvulla -I ja einsteinium +III. Näin muodostuva yhdiste on EsI. Se muodostaa meripihkan värisiä heksagonaalisia kiteitä, joiden kiderakenne on samankaltainen kuin vismutti(III)jodidilla tai holmium(III)jodidilla.


title: Einsteinium(III)jodidi

text: Einsteiniumtrijodidi hehkuu pimeässä punaista valoa einsteiniumin suuren radioaktiivisuuden takia.


title: Palolammi (Kankaanpää)

text: Palolammi eli Palolampi on Satakunnassa Kankaanpäässä kaupungin itäreunassa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Palolammi on osa Palojoen valuma-aluetta.


title: Palolammi (Kankaanpää)

text: Lammen pituus on 250 metriä, leveys 120 metriä ja sen pinta-ala on 1,4 hehtaaria. Se sijaitsee Kankaanpään itäreunassa Parkanon Kuusijärven ja Jämijärven Kahilanperän välissä Multikeitaalla. Lampeen laskee suo-ojia, mutta myös laskuoja Palokankaalta ja johto-oja Kuusikeitaalta. Rantaviivan pituus on 500 metriä. Rannat ovat suota eikä niille ole rakennettu mitään. Lammelle johtaa vain polku läheisen Eromaan maatilalta, jonne johtaa tie Parkanon Kuusijärveltä.


title: Laji (täsmennyssivu)

text: Laji voi tarkoittaa seuraavia:


title: Paula Moltzan

text: Paula Moltzan (s. 7. huhtikuuta 1994) on yhdysvaltalainen alppihiihtäjä, joka edustaa Buck Hill Ski Racing Clubia.


title: Paula Moltzan

text: Nuorten MM-kilpailuissa Hafjellissä 2015 Moltzan saavutti kultaa pujottelussa. Vailin / Beaver Creekin MM-kilpailuissa 2015 hän oli pujottelussa 20:s. Moltzan kilpaili maailmancupissa ensimmäisen kerran Aspenin pujottelussa marraskuussa 2012. Maailmancupin pisteille hän pääsi ensimmäisen kerran Flachaun pujottelussa tammikuussa 2016 oltuaan 25:s. Parhaimmillaan hän on sijoittunut 15:nneksi Courchevelin pujottelussa joulukuussa 2018.


title: Sparre

text: Sparre on alkujaan ruotsalainen sukunimi.


title: Hispano-Suiza HS 404

text: Hispano-Suiza HS.404 oli Hispano-Suiza -teollisuuskonsernin kehittämä lentokoneisiin tarkoitettu konetykki. Aseen kaliiperi oli 20x110 mm. Ranskan ilmavoimat asensi aseen 1930- luvulla muun muassa Morane-Saulnier M.S.406 ja Dewoitine D.520 hävittäjiin. Iso-Britanniassa ase valittiin esittelyn jälkeen syksyllä 1936 hävittäjien aseistuksen parantamiseksi, kun konekiväärien heikko teho käyttön tulevia panssaria ja itsetiivistyvää polttoainesäiliötä vastaan oli todettu. Aseesta tuli liittoutuneiden lentokonetykkien päätyyppi. Tykkiä käytti pääasiassa RAF Yhdysvaltojen pitäytyessä raskaassa konekiväärissä muutamaa hävittäjätyyppiä lukuun ottamatta.


title: Hispano-Suiza HS 404

text: Ensimmäisen maailmansodan jälkeen käyttöön tulleissa Dewoitine D.501/510 ja MS.405 -hävittäjien aseistukseen kuului Hispano HS.7 tai Hispano HS.9 -tykki, jotka olivat lisenssillä valmistettuja Oerlikon FFS - aseita. Sen tulinopeutta pidettiin riittämättömänä, ja sveitsiläinen Marc Birkigt suunnitteli HS.404:n. Aseen toimintaperiaate oli yhdistelmä kaasumäntä- ja rekyylitoimista asetta. Kaasumäntä ainoastaan irrotti sylinterilukon luistista rekyylimekanismin poistaessa hylsyn ja syöttäen uuden patruunan. Mekanismin etuna on keveys ja yksinkertaisuus yhdistettynä suureen tulinopeuteen. Alkuperäisessä aseessa sekä patruuna että rumpulipas olivat öljytyt, mutta Britanniassa kehitettiin öljytön versio. Tykin teho oli 15-20 % parempi kuin Oerlikon-tykin, joka käytti samaa kaliiperia. Ammuksen lähtönopeus oli 880 m/sek.


title: Hispano-Suiza HS 404

text: Ase suunniteltiin alusta alkaen moottorin sylinteriryhmien väliin asennettavaksi. Asennus vaati kiinnityspisteet sekä aseen piipun suun lähelle että lukon viereen tämän kannattaessa samalla kiinteätä patruunarumpua. Lukon jousi oli kiinnitetty etumaiseen kiinnityspisteeseen ja itse aseeseen piipun ympärillä. Asennus oli samalla riitävän jäykkä rekyylitoimiselle jousimekanismille, joka tomiakseen tarvitsi 20–25 mm aseen liikkeen. Briatanniassa tykkiin kehitettiin rekyylin voimalla toimiva syöttömekanismi, ja suujarru poistettiin.


title: Hispano-Suiza HS 404

text: Britanniassa asetta valmistamaan perustettiin Hispano konserniin osaksi itsenäinen haara BMARCO. Yhdysvalloissa valmistaja oli Bendix.


title: Hispano-Suiza HS 404

text:
HS.404, jota vastasi Hispano MK I, oli rumpusyöttöinen rummun kapasiteetin ollessa 60 ammusta, mikä riitti noin kuuden sekunnin tulitukseen. Tulinopeus oli n. 700 laukausta minuutissa.
MK II oli vyösyöttöinen patruunamäärän vaihdellessa asennuksen mukaan. MK V -versiossa piippu oli lyhyt ja asennusta parannettu niin, että ase mahtui kokonaisuudessaan siiven sisään. Piippua lyhentämällä ja poistamalla aseesta tarpeettomaksi osoittautunut uudelleenviritysmekanismi ase myös keveni. Saavutetut edut katsottiin paremmiksi kuin vähäinen ammuksen lähtönopeuden lasku.


title: Hispano-Suiza HS 404

text:
Toisessa maailmansodassa versioita olivat MK I, pääversio MK II ja MK V, joka tuli käyttöön vasta sodan lopulla muun muassa Hawker Tempest V -hävittäjässä. Sen käyttö jatkui sodan jälkeisissä lentokonetyypeissä. HS.404:n edelleen kehitetty versio oli HS.820, josta tuli yritysfuusiossa Oerlikon KAD, jota on käytetään muun muassa kevyenä ilmatorjuntatykkinä.
Aseen patruuna poikkesi 20 x 110 RB patruunasta olemalla urakanta ts. laipan ja hylsyn halkaisija oli sama. RB hylsyn laippa on halkaisijaltaan pienempi kuin hylsy.


title: Hispano-Suiza HS 404

text: HS 404 oli Ranskan ilmavoimien pääase kiväärikaliiperisten konekiväärien ohella. Dewoitine - ja Morane-Saulnier - hävittäjissä se oli asennettuna moottorin sylinteriryhmien väliin ampuen potkurinavan läpi tykin putken kulkiessa alennusvaihteen läpi. Moottorin massa vaimensi rekyylin sekä patruunarummun tärinän. Asennustapa mahdollisti pitkän piipun ja siten suuren lähtönopeuden ja paransi tykin tarkkuutta. Bloch MB.150 - hävittäjässä tykit olivat siipiasennuksena. Lioré et Olivier LeO 45 - pommittajassa tykki oli taka-ampumossa moottoroidulla jalustalla. Loire-Nieuport LN.401/LN.411 syöksypommittajassa ase oli kuten Dewoitine- ja Morane- hävittäjissä.


title: Hispano-Suiza HS 404

text:
Iso-Britanniassa päätettiin, ettei raskasta konekivääriä kuten Berezin UB tai Browning M2 kehitetä, vaan siirrytään suoraan tykkiin.
Palveluskäyttöön Hispano MK I tuli Westland Whirlwind - kaksimoottorisessa hävittäjässä. Supermarine Spitfiressä tykin asennus tuotti ongelmia. Asennus ohueen siipeen oli joustava, sjoitus kyljelleen aiheutti jumiutumisia G-voimista ja hylsyt juuttuivat helposti lukkoon kimpoillessaan siivessä, patruunansyöttö oli epäluotettava ja ammusmäärä pieni. Asennuksen ongelmat saatiin ratkaistua kevääseen 1941 mennessä Spitfire MK V b- versiossa.
Hawker Hurricane II C:ssä tuli käyttöön vyösyöttöinen MK II ja sen asennus oli parempi ja siten ase oli luotettava. Patruunarummun ongelmat oli Hawkerilla havaittu kokeiltaessa aluksi Oerlikon - tykin asennusta.


title: Hispano-Suiza HS 404

text: Kaksimoottorisissa de Havilland D.H.98 Mosquito ja Bristol Beaufighter koneissa ase oli toimintavarma tilavan ja jäykän asennuksen ansiosta, joka varmisti lukon toiminnan. Myöhemmissä Hawker Tempest -, Fairey Firefly ja sodan jälkeisessä Blackburn Firebrand- koneissa riittävän jäykän asennuksen toteuttaminen tuotti edelleen vaikeuksia.


title: Hispano-Suiza HS 404

text:
Asennustapansa sekä pituutensa ja painonsa vuoksi HS 404 soveltui huonosti pommittajien torneihin asennettavaksi etumaisen kiinnityspisteen ollessa vaikea toteuttaa. Asennusta kokeiltiin Boulton Paul Defiant - hävittäjässä Joulukuussa 1939. Avro Lancaster -pommikoneen torneissa tykkiä kokeiltiin 1942 - alkaen mutta ongelmia oli aseen toiminnassa, vyön syötössä ja tornin rakenteen lujuudessa.
Tästä sekä aiemmasta päätöksestä olla kehittämättä raskasta konekivääriä seurasi tehottomien kiväärikaliiperisten aseiden käyttö RAF:n pommittajissa sodan loppuun saakka.


title: Hispano-Suiza HS 404

text: Yhdysvallat käytti tykkiä Lockheed P-38 Lightning, Bell P-39 ja Northrop P-61 Black Widow - hävittäjissä. P 51 A Mustang MK I versiossa oli tykit, mutta tyyppiä käytti RAF.


title: Hispano-Suiza HS 404

text: Toimintaperiaatteensa ansiosta tykki toimi hyvin ilman muutoksia erilaisia ammuksia käytettäessä. Esimerkiksi Burmassa Hurricane- koneissa aseet ladattiin tehtävien mukaisesti eri sekoituksilla räjähtäviä, panssari-, sytytys- ja tavallisia umpikranaatteja.


title: María Sákkari

text: María Sákkari (, s. 25. heinäkuuta 1995 Ateena) on kreikkalainen tennispelaaja. Parhaimmillaan hän on ollut kaksinpelissä WTA-listan sijalla 29 syyskuussa 2018. Hän on voittanut urallaan seitsemän ITF-turnausta kaksinpelissä ja viisi nelinpelissä. Hänen äitinsä on Angelikí Kanellopoúlou, joka oli tennisurallaan maailmanlistan top 50:ssä.


title: María Sákkari

text: Vuonna 2015 Sákkari pääsi karsintojen kautta mukaan Yhdysvaltain avointen pääsarjaan. Siellä hän hävisi ensimmäisellä kierroksella Wang Qiangille. Tammikuussa 2016 Sákkari saavutti ensimmäisen Grand Slam -otteluvoittonsa voitettuaan Australian avointen avauskierroksella Wang Yafanin.


title: Kitkeröt

text: Kitkeröt ("Picris") on asterikasvien heimoon kuuluva kasvisuku. Sukuun kuuluu lähteestä riippuen 40–50 lajia. Suomessa suvusta esiintyy kaksi lajia: karheakitkerö ja keltanokitkerö.


title: Suk Hyun-jun

text: Suk Hyun-jun (; s. 29. kesäkuuta 1991 Chungju) on eteläkorealainen jalkapalloilija, pelipaikaltaan hyökkääjä. Hän on edustanut FC Portoa tammikuusta 2016 lähtien.


title: Suk Hyun-jun

text: Hän aloitti uransa Yongin FC:ssa. Lokakuussa 2009 hän teki puolentoista vuoden sopimuksen AFC Ajaxin kanssa. Kesäkuussa 2011 hän teki 2+1 vuoden sopimuksen FC Groningenin kanssa. Tammikuussa 2013 hän siirtyi CS Marítimoon. Heinäkuussa 2013 hän teki kolmen vuoden sopimuksen Al-Ahli SC:n kanssa. Kesäkuussa 2014 hän teki neljän vuoden sopimuksen CD Nacionalin kanssa. Tammikuussa 2015 hän teki kolmen ja puolen vuoden sopimuksen Vitória FC:n kanssa. Tammikuussa 2016 hän teki neljän ja puolen vuoden sopimuksen FC Porton kanssa.


title: Suk Hyun-jun

text: Hän teki debyyttinsä Etelä-Korean maajoukkueessa 7. syyskuuta 2010 Irania vastaan.


title: Zack Lee

text: Zack Lee Jowono (s. 15. elokuuta 1984 Liverpool, Englanti) on indonesialainen näyttelijä ja taistelulajien taitaja. Hän on naimisissa indonesialaisen laulajan Nafa Urbachin kanssa.


title: Ivan Albertovitš Korff

text: Ivan Albertovitš Korff eli Johann Albrecht Korff (1697–1766) oli venäläinen valtiomies. Hänen sukunsa oli siirtynyt Westfalenista Kuurinmaalle. Hän oli maansa lähettiläs vuodesta 1740 Kööpenhaminassa ja vuodesta 1745 Tukholmassa. Viimeksi mainitussa Korff puuttui Ruotsin sisäisiin asioihin ja loukkasi perintöruhtinas Adolf Fredrikiä. Vuonna 1748 hänet siirrettiin Kööpenhaminaan. Korffin kuoltua hänen laaja kirjastonsa ostettiin keisarilliselle perheelle. Sittemmin suuri osa sen aineistosta päätyi Helsingin yliopiston kirjaston kokoelmiin.